"Azərbaycan dünyada sabitlik adası kimi qəbul olunur" — Deputat » Hurriyyet.org - Online qəzet\n"Azərbaycan dünyada sabitlik adası kimi qəbul olunur" — Deputat\nHurriyyet.org xəbər verir ki, bunu Trend-ə Milli Məclisin Yeni Azərbaycan Partiyasından olan deputatı, Azərbaycanın Avropa Şurası Parlament Assambleyasında nümayəndə heyətinin üzvü Sahibə Qafarova deyib.\nS.Qafarova vurğulayıb ki, bu gün Azərbaycan dünyada sabitlik adası kimi qəbul olunur:\n"Ölkəmizdə hər bir vətəndaşın, o cümlədən Azərbaycana gələn turistlərin təhlükəsizliyi ən yüksək səviyyədə təmin edilir. Azərbaycan çoxsaylı mötəbər beynəlxalq tədbirlərə, beynəlxalq miqyaslı idman yarışlarına uğurla ev sahibliyi edir. Bu sırada birinci Avropa Oyunları, Dördüncü İslam Həmrəyliyi Oyunları, hər il keçirilən Formula 1 Bakı Qran Prisi, müxtəlif idman növləri üzrə dünya və Avropa çempionatlarını qeyd edə bilərik. Yeri gəlmişkən, elə UEFA və FIFA bayrağı altında keçirilən görüşlərin də yüksək səviyyədə baş tutduğunu xatırlatmalıyıq. Məlumdur ki, bu günə qədər Bakı istər futbol üzrə dünya və Avropa çempionatlarının seçmə mərhələdəki görüşlərinə, istərsə də UEFA Çempionlar Liqası və Avroliqanın qrup mərhələsindəki oyunlarına ev sahibliyi edib və bu zaman təşkilatçılıq baxımından paytaxtımız heç də Avropanın digər şəhərlərindən geri qalmayıb. Bu idman yarışlarını izləmək məqsədilə ölkəmizə gələn çoxsaylı əcnəbilər Azərbaycanda ictimai asayişin təmin olunmasından, mövcud olan sabitlik və təhlükəsizlik mühitindən və bu kimi böyükmiqyaslı idman tədbirlərinin təşkilatçılığından məmnun qalıblar".\nDeputatın sözlərinə görə, Azərbaycan, həmçinin turizm ölkəsi kimi dünyada nüfuz qazanmağa başlayıb. Bu da təbiidir. Çünki ölkəmizdə turizmin yüksək inkişafına nail olmaq üçün hər cür şərait yaradılıb:\n“Azərbaycanda hazırda altı beynəlxalq hava limanı fəaliyyət göstərir. Gözəl yollar, xidmət infrastrukturu, otellər, ictimai yerlər yaradılıb. Əlbəttə ki, hər bir turist üçün təhlükəsizlik məsələləri ön planda dayanır. Azərbaycan isə dünyanın ən təhlükəsiz ölkələrindən biridir. Sabitliyə və cinayətkarlığın aşağı səviyyəsinə görə Azərbaycan dünyanın ən əlverişli ölkələri ilə bir sırada durur. Xatırladım ki, dünyada kriminal vəziyyətə dair statistikanı araşdıran Numbeo xidməti tərəfindən hazırlanan hesabatda Bakı 2018-ci ilin ən təhlükəsiz 50 şəhəri sırasında yer alıb. Bütün bunlar turizmin inkişafı üçün əsas şərtlərdir və ölkəmizə turist axınını təmin edir. Təkcə ötən il ölkəmizə 2 milyon 800 min xarici qonaq gəlib. Əlbəttə ki, bu, Azərbaycanın turizm imkanlarına, ölkəmizdəki mövcud ictimai-siyasi sabitlik, təhlükəsizlik mühitinə olan inamın göstəricisidir. Bu gün Azərbaycan turistlər üçün sadələşdirilmiş viza rejimi tətbiq edir və hətta deyərdim ki, dünyada ən sadə viza rejimlərindən biri məhz ölkəmizdə tətbiq olunur. Ölkəmizdə otel qiymətləri bir çox Avropa dövlətlərindən qat-qat ucuz və sərfəlidir, nəqliyyat xərcləri də eyni qaydada. Bütün bunlar isə bir daha Bakının final oyununa ev sahibliyi etməsinin nə dərəcədə yerində olmasını təsdiq edən faktlardır”.\nSahibə Qafarova deyib ki, xarici anti-Azərbaycan dairələrin ölkəmizə qarşı bu qərəzli kampaniyası da heç bir nəticə verməyəcək:\n“Böyük Britaniya Xarici İşlər Nazirliyi və bu mövzuda qərəzli açıqlama verən, idman hadisəsini siyasiləşdirərək Azərbaycan haqqında beynəlxalq ictimai rəyi çaşdırmağa və yanlış yönləndirməyə xidmət edən fikirlər səsləndirən qurum və şəxslərə ən gözəl cavabı yenə də Azərbaycan xalqı verəcək. Bakıda Avroliqanın finalı ən yüksək standartlara uyğun keçiriləcək”.


Çinli alimlər: Ölkədə “Sıfır COVID” siyasəti tətbiq edilməsə, 1,55 milyon nəfər virusun qurbanı olacaq - AZƏRTAC\nÇinli alimlər: Ölkədə “Sıfır COVID” siyasəti tətbiq edilməsə, 1,55 milyon nəfər virusun qurbanı olacaq\nÇinin Fudan Universitetinin alimləri COVID-19 virusunun daha yoluxucu ştamı olan “omikron”a dair araşdırmanın nəticələrinə əsaslanaraq hesab edirlər ki, əgər ölkədə “Sıfır COVID” siyasəti tətbiq olunmasaydı, may-iyul aylarında təxminən 1,55 milyon nəfər pandemiyanın qurbanı olacaqdı.\nAZƏRTAC xəbər verir ki, çinli alimlərin ABŞ-dan olan həmkarları ilə birgə apardıqları araşdırmanın nəticələrinə əsasən, Çin hazırda tətbiq etdiyi “Sıfır COVID” siyasətindən imtina edib, bir çox ölkənin seçdiyi “Virusla birgə həyat” strategiyasına keçərsə, simptomlu xəstələrin sayı 112 milyon nəfərə, reanimasiya şöbələrində yerləşdirilməli olanların sayı isə 2,7 milyona çata bilər. Sonuncu rəqəm Çinin hazırkı potensialından 15,6 dəfə çoxdur.\nTədqiqatçılar Şanxay şəhərində, Şensi və Şandon vilayətlərində epidemik vəziyyəti əsas götürərək, virusun müxtəlif yaş qrupları üzrə mümkün yayılma ehtimalını, habelə peyvənd olunanların yoluxma risklərini riyazi olaraq hesablayıblar. Onlar belə qənaətə gəliblər ki, Çində COVID-19 virusuna qarşı 2022-ci ilin mart ayına qədər aparılmış vaksinasiya nəticəsində yaranmış kütləvi immunitetin səviyyəsi “omikron” dalğasının qarşısını almağa kifayət etməz.\nQeyd edək ki, martın əvvəlindən Çində “omikron” dalğası başlayıb. Hazırkı dalğada sutkalıq yoluxma sayı Uhan böhranında qeydə alınan rəqəmləri üstələyib. “Omikron” dalğasında yoluxanların çoxunun simptomsuz pasiyent olmasına baxmayaraq, orta və ağır halların, habelə ölüm hallarının qeydə alınması narahatlıq doğurub. “Virusla birgə həyat” strategiyasını tətbiq edərək, karantin qaydalarını maksimum dərəcədə yumşaldan bir çox ölkədən fərqli olaraq, Çin daha az hospitalizasiyaya səbəb olan “omikron” dalğasında da “Sıfır COVID” və ya “Virussuz həyat” prinsipinə sadiq qalır. “Sıfır COVID” strategiyası yoluxmalar aşkarlanan yaşayış məntəqələrində lokal qapanmaların tətbiqi və kütləvi test prosesinin icrası ilə yoluxma zəncirini erkən dayandırmağı, bununla da virusun ölkəyə yayılmasının qarşısını ilkin mərhələdə almağı əhatə edir. Səlahiyyətli qurumlar “Virusla birgə yaşayış” prinsipinin 1,4 milyard əhalisi olan Çində tətbiqinin mümkün olmadığına inanır. Hökumət iqtisadiyyata mənfi təsirinə baxmayaraq “Sıfır COVID” strategiyasının ölkə üçün daha uyğun olduğunu düşünür.\nAZERTAG.AZ :Çinli alimlər: Ölkədə “Sıfır COVID” siyasəti tətbiq edilməsə, 1,55 milyon nəfər virusun qurbanı olacaq


Həbs olunan Cəlilabadın icra başçısı şəhidin yaxınlarından 2700 manat rüşvət alıbmış - Azinforum.az İnformasiya Portalı\nAna səhifə / Aktual / Həbs olunan Cəlilabadın icra başçısı şəhidin yaxınlarından 2700 manat rüşvət alıbmış\nHəbs olunan Cəlilabadın icra başçısı şəhidin yaxınlarından 2700 manat rüşvət alıbmış\nNamiq Zeynalovun həbsi başçıların rüşvət və korrupsiya cinayətlərinə görə 2018-ci ildən başlanan həbslərin yeni dalğası hesab edilir. Vəzifəyə ilyarım əvvəl təyinat alan Cəlilabadın icra başçısı niyə tutulan başçıların taleyindən nəticə çıxarmayıb? Ən çox şəhid verən rayonlardan biri olan Cəlilabadda nə baş verib? İddia var ki, icra hakimiyyəti rəhbərlərinin başları şəhid dəfnlərinə yox, pul yığmağa qarışıb, hədsiz şikayətlər olub. N.Zeynalov bu təyinata qədər Əmlak Məsələləri Dövlət Komitəsinin yanında Daşınmaz Əmlakın Dövlət Reyestri Xidmətinin rəis müavini vəzifəsində çalışıb və yenə rüşvəti “peşə seçib”.\nYeni icra başçılarının təyinatı ilə bağlı dövlət başçısı çıxışlarında bildirib ki, Azərbaycanda korrupsiyaya, rüşvətxorluğa qarşı mübarizə amansız aparılmalıdır:\n“Xural” qəzetinin baş redaktoru Əvəz Zeynallı deyir ki, Namiq Zeynalov ümumiyyətlə icra başçısı təyin olunmamalı idi:\n“Çünki Əmlak Komitəsində onun fəaliyyətinə bələd olanlar onun əlindən dad edirdilər. Ümumiyyətlə Azərbaycan icra hakimiyyəti strukturundan imtina etməli, yeni idarəetmə strukturuna keçməlidir. O struktur elədir ki, əli təmiz adamlar da gedib oradakı mühitə uyğunlaşır. Bu gün Ağstafanın başçısı Teymur Orucov, Gədəbəyin icra başçısı İbrahim Mustafayev öz sələflərindən fərqlənmirlər. Halbuki onlar da Cəlilabadın icra başçısı kimi yeni təyin olunublar. Namiq Zeynalov 2018-ci ilin fevralında vəzifəyə təyinat alandan sonra rayonda ilk işi rüşvət yığmaq olub. Təsəvvür edin ki, bu adam bir şəhidin yas çadırının qurulmasına icazə vermək üçün 2 min 700 manat alıb. Bu adam şəhidin yaxınlarından pul alırsa, oradakı iş adamlarının, idarə rəislərinin, zavod direktorlarının durumunu təsəvvür edin. Cəlilabad 44 günlük Vətən müharibəsi günlərində 300-ə qədər şəhid qəbul edib. Bu adam, oranın deputatının birini görən olmadı şəhidlərin məclisində”.\nƏkrəm Həsənov deyir ki, məmurların əmək haqları artırılmalı, eyni zamanda məsuliyyət məsələləri də artırılmalıdır: “Bu adamların yükü çox, əmək haqları isə gördükləri işə adekvat deyil. Əllərindən də dövlətin milyonlarla vəsaiti keçir. Oğurlayacaqlar. Vəziyyəti dəyişmək üçün əmək haqlarını 20-25 min manata qədər artırmaq lazımdır. Amma dövlətin 1 manatına görə də cavabdehlik daşıdıqları bəyan olunmalı, oğurlanacağı təqdirdə 15 il və daha artıq həbsə məhkum ediləcəklərini də bilməlidirlər. Sinqapur modeli tətbiq edilməlidir. Maaşlar yüksək, qanunlar sərt olmalıdır. Məhkəmələr qanunla, ədalətlə işləməlidir. Dövlət məsələləri, siyasət məsələləri ilə bağlı ayrıca məhkəmə də etmək olar. İnzibati, iqtisadi məsələlər isə ümumi və şəffaf keçirilən məhkəmələrdə qanunla, ədalətlə olmalıdır. Prezident ötən ilin aprelində məhkəmələrdə audioyazının aparılmasını tapşırıb. Amma icra etmirlər. Məmurlara yuxarıdan və aşağıdan təsir var. Yuxarıdan kimsə xahiş edir, başçı etməməyə qorxur. Desə ki, buna görə cəzalanacağam, etmirəm bəlkə də əl çəkərlər. Aşağıdan isə nəzarət edə bilmir. Çünki ictimai nəzarət yoxdur. Başçı istəsə belə işçisinə nəzarət edə bilmir. Ən saf insanı icra başçısı təyin etsələr belə xeyri yoxdur, vəziyyət böyük mənada dəyişməyəcək”.\nƏkrəm Həsənov sistem xarakterli dəyişikliklərin olmasının vacib olduğunu deyib: “Yeni başçı təyin edəcəklər, o da oğurlayacaq. Qanunlar işləməli, məhkəmələr ədaləti qərar verməlidir ki, vəziyyət dəyişsin, 2022-ci ilin bu günlərində yenidən başçı həbsləri haqda danışılmasın”.\nÖncəki “Azərbaycan və bütün region üçün yeni səhifə başlayır” – Polad Bülbüloğlu\nNövbəti Türkiyədə Azərbaycan prospekti və Qarabağ məhəlləsinin açılışı olub (FOTO)


Bu il neft ilk defe bu qeder ucuzlaşdı - Azadliq Xeber\nBu il neft ilk defe bu qeder ucuzlaşdı\n02:25 xeber – Neftin qiyməti yanvardan bəri ilk dəfə olaraq 50 dollardan aşağı düşüb. Ötən gecə Brent markalı xammal birdən-birə hətta 4%-dən çox dəyərini itirərək 49 dollara enib. Buna səbəb isə dünyanın iki nəhəng iqtisadiyyatında baş verən hadisələr göstərilir.\nAzadlıq.az xəbər verir ki, ans tv-nin məlumatına görə, dünya bazarında neftin qiyməti 50 dolarlıq psixoloji həddən aşağı düşüb.\nEkspertlərin fikrincə, bunun əsas səbəbi ABŞ-dakı neft ehtiyatlarının artmasıdır. Rəsmi Vaşinqtonun qara qızıl ehtiyatları ilə bağlı etdiyi pozitiv açıqlamalar bazara öz təsirini göstərib. Digər səbəb isə dünyada neftin əsas alıcısı olan Çində iqtisadi aktivliyin aşağı düşməsidir.\nİlin birinci yarısında Çin iqtisadiyyatında gözlənilən proqnozların doğrulmaması, ilin ikinci yarısında bu ölkənin enerjiyə olan tələbatının azalması deməkdir.\nDigər tərəfdən İranın neft bazarına böyük həcmdə məhsul çıxaracağı ilə bağlı açıqlamaları da qiymətlərə psixoloji təzyiqi artırır.\nHəmçinin Amerikada şist yataqlarından hasilatın həcminin artması, maya dəyərinin enməsi ənənəvi neftin ucuzlaşmasına səbəb olur. Bəzi şist yataqlarında neftin maya dəyəri hətta 21 dollara düşüb.\nAnalitiklər isə qara qızılın hansı həddə qədər ucuzlaşacağını deməkdə çətinlik çəkir.\n“Neft hasilatı ucuzlaşmasının hansı həddə qədər davam edəcəyini demək çətindi. Çünki hələ bir sıra beyin mərkəzləri, banklar, maliyyə qurumları bütün proqnozlarında III rübü yox, cari ilin IV rübündə neftin qiymətlərinin ötən ilin IV rübündə olduğu kimi bir qədər aşağı düşməsini proqnoz ediblər artıq”, – deyə iqtisadçı-ekspert İlham Şaban bildirib.\nNeftin qiymətinin enməsi Azərbaycanın bu sahədən gəlirlərinin də azalması deməkdir.\n2015-ci ilin dövlət büdcəsində neftin qiyməti 90 dollardan hesablansa da, ilk 7 ayda real olaraq bu rəqəmin 60 dollar civarında olduğu bildirilir. Bu isə gəlirlərin 30% azalması deməkdir.\nGələn ilin büdcəsində isə neftin 1 barreli 50 dollardan hesablanacaq.


Paytaxt yollarını “cəhənnəm”ə çevirən XAOS: Bu “labirint”dən necə çıxmalı? – VİDEOREPORTAJ – Yenicag.Az\nAna Səhifə Banner Paytaxt yollarını “cəhənnəm”ə çevirən XAOS: Bu “labirint”dən necə çıxmalı? – VİDEOREPORTAJ\nPaytaxt yollarını “cəhənnəm"ə çevirən XAOS: Bu "labirint"dən necə çıxmalı? – VİDEOREPORTAJ\nYeni Çağ Media Qrupu – İyul 03, 2019 - 20:20\n“Bakı gündən-günə böyüyür və gözəlləşir”…\nTez-tez eşitdiyimiz bu şablon ifadə ətrafında mübahisə açmağa ehtiyac yoxdur – paytaxtın müsbətə doğru zahiri dəyişikliyi göz qabağındadır. Bununla belə, böyüyən Bakının bir sıra ənənəvi problemləri də eyni templə böyüməkdədir. Onların arasında paytaxt əhalisinin həyatını az qala dözülməz edən, səhər işə, axşam isə evə gedən insanların əsəblərini tarıma çəkən tıxaclar xüsusi diqqət çəkir. Bakıda yolların təmiri, yeni körpülərin və yol ötürücülərinin istifadəyə verilməsi də tıxacları aradan qaldıra bilməyib. Doğrudur, Bakının yüklənməsini nəzərə alsaq, tıxacları haradasa, təbii qarşılamaq olardı. Lakin müşahidələr də təsdiqləyir ki, Bakıdakı tıxaclar əksər hallarda avtomobil sıxlığından deyil, yol hərəkətinin düzgün tənzimlənməməsindən, bəzi sürücülərin məsuliyyətsiz və eqoist idarəetmələrindən yaranır. O tip sürücülər üçün yol-hərəkət qaydaları mövcud deyil, onlar maşınlarını istənilən yerdə, hətta, yolun ikinci zolağında da saxlamaqdan çəkinmirlər. Ardıcıl təkrarlanan bu qayda pozuntuları nəticəsində tıxaclar zəncir kimi uzanır, nəqliyyatın hərəkəti iflic olur.\nYenicag.az olaraq, Bakının həlledilməz probleminə çevrilmiş tıxacların yaranma səbəblərini müəyyənləşdirmək üçün paytaxtın bəzi küçələrində uzunmüddətli müşahidə aparmağa qərar verdik. Günorta saatlarında başladığımız müşahidə nisbətən sakit keçsə də, artıq yollarda “tıxac” üçün ilkin “hazırlıqlar”a başlanmışdı: Yolların hər iki tərəfində, hətta piyada keçid zolaqlarında və avtobus dayanacaqlarının həndəvərində nizamsız park edilmiş avtomobillər tıxacı yetişdirməkdəydi. Bir azdan işini bitirib, özünü tezliklə evə çatdırmağı düşünən insanlar hələ ki, bu mənzərədən xəbərsizdir. Qısa müddətdən sonra, onlar marşrut avtobuslarında və ya şəxsi avtomobillərində addım-addım irəliləməyin növbəti əziyyətini yaşayacaqlar. Yetişən tıxacı müşahidə etdikcə, istər-istəməz sual yaranır: “Axı yollardakı vəziyyət niyə tənzimlənmir?” Dövlət Yol Polisi (DYP) və Bakı Nəqliyyat Agentliyi (BNA) yollarda tədricən yaranan xaosa, niyə vaxtında müdaxilə etmir? Tərslikdən, müşahidə apardığımız ərazilərdə nə DYP, nə də BNA əməkdaşı gözə dəymir. Ətrafda isə nizamsızlıq artır. Fiziki qüsurlu vətəndaşlarımızın əlil arabalarının keçidi üçün müəyyən edilmiş səkilər də qanunsuz park edən sürücülər tərəfindən “zəbt olunub”.\nElə bir vəziyyət yaranıb ki, nizamsız parkinq maşınlar bir yana, piyadaların səki ilə hərəkətini də çətinləşdirib. Uşaq arabasında körpəsini gəzdirən valideyn isə vəziyyətdən çıxmaq üçün xeyli əziyyət çəkməli oldu… BNA əməkdaşları isə hələ də gözə dəymir. Bir anlıq fikirləşirik, onlar gəlib nə edəcəklər ki? Uzaqbaşı intizamsız sürücüləri cərimələyərək, öz işlərini bitmiş sayacaqlar. Belə olduqda isə, bu xoşagəlməz mənzərə sabah, birisigün, növbəti günlərdə yenə təkrarlanacaq… Əlbəttə ki daha təsirli tədbirlər görülməsə…


Konqres iştirakçıları ümummilli lider Heydər Əliyevin məzarını və Şəhidlər xiyabanını ziyarət etmişlər – Bakı Ürək Günləri Beynəlxalq Konqresi\nclick this Mayın 13-də “2-ci Bakı Ürək Günləri” beynəlxalq konqresinin iştirakçıları Fəxri xiyabanda xalqımızın ümummilli lideri, müasir müstəqil Azərbaycan dövlətinin memarı və qurucusu Heydər Əliyevin xatirəsini ehtiramla yad etmiş, məzarı önünə əklillər qoymuşlar.\nsite rencontre gay mobile Görkəmli oftalmoloq alim, akademik Zərifə xanım Əliyevanın da məzarı üzərinə gül dəstələri düzülmüşdür.\nSonra Şəhidlər xiyabanına gələn konqres iştirakçıları Azərbaycanın müstəqilliyi və ərazi bütövlüyü uğrunda mübarizədə canlarından keçmiş qəhrəman Vətən övladlarının məzarları üzərinə tər güllər düzmüşlər.\nhttp://cursosdenutricion.aizea.es/?kinerty=conocer-gente-joven-en-sonseca&388=f4 Bakının daşnak-bolşevik işğalından azad edilməsi uğrunda mübarizədə canından keçmiş türk şəhidlərinin xatirəsinə ucaldılmış abidə də ziyarət olunmuşdur.\nhttp://reginasampaio.com.br/?seryn=rencontrer-femmes-de-droite&fdb=2e Konqres iştirakçıları Bakının ən hündür nöqtəsindən Azərbaycan paytaxtının mənzərəsini seyr etmişlər.


"Ərazi bütövlüyümüzün təmin edilməsi... "\n16 İyun 23:13 | 1 353\nXalqımızın müstəqillik tarixində müstəsna yeri olan 15 İyun Milli Qurtuluş Günü ilə ölkəmizin həyatında yeni dövr başlanmış, dövlətçiliyimizin möhkəmlənməsi, müstəqilliyimizin dönməz və əbədi olması üçün mühüm və səmərəli fəaliyyətin əsası qoyulmuşdur. Xalqımızın tarixi yaddaşına əbədi həkk olunmuş qurtuluş bayramı ölkəmizin hər yerində dahi lider, ölməz şəxsiyyət Heydər Əliyevə dərin hörmət və məhəbbətlə, onun xalqa göstərdiyi təmənnasız və fədakar xidmətinə böyük minnətdarlıq hissi ilə qeyd olunur. Sovetlər İttifaqı dağıldıqdan sonra müstəqilliyini yenicə əldə etmiş Azərbaycan 1993-cü ilə qədər problemlər, ziddiyyətlər, daxili çəkişmələr məkanına çevrilmişdi. 15 İyun-Milli Qurtuluş Günü də məhz bu məziyyəti və mahiyyəti etibarilə Azərbaycanın digər dövlət bayramlarından fərqlənir, böyük siyasi əhəmiyyət kəsb edir. 1993-cü ilin 15 iyununda xalqın təkidi ilə yenidən hakimiyyətə qayıdan Heydər Əliyev müdrik siyasəti ilə Azərbaycan dövlətçiliyini məhv olmaq təhlükəsindən xilas etdi. Bu səbəbdən də Milli Qurtuluş Günü Azərbaycan dövlətçiliyinin xilas günüdür. Qurtuluş günü Azərbaycanın xaosdan, anarxiyadan, hərc-mərclikdən, özbaşınalıqdan, parçalanma təhlükəsindən qurtulduğu, sabitliyə, əmin-amanlığa, demokratiyaya qovuşduğu gündür. Son illər Azərbaycanın ictimai-siyasi həyatının müxtəlif sferalarında əldə olunmuş uğur və nailiyyətlər birbaşa Heydər Əliyevin adı ilə bağlıdır. Məhz onun respublika rəhbərliyinə qayıdışından sonra Azərbaycanın müxtəlif sahələrində tənəzzülü dayandırmaq, inkişafı, eləcə də ölkə vəndaşlarının təhlükəsizliyini təmin etmək mümkün olub. Qurtuluşun sayəsində Azərbaycan özünü bütün dünyada demokratik ölkə kimi tanıdıb, dünya birliyində özünəlayiq yer tutub. Ulu öndər Heydər Əliyevin yenidən siyasi hakimiyyətə qayıdışı tarixi zərurət idi. Bu qayıdışın daha bir nəticəsi xalqın özünəinam hissinin bərpası idi.\nTəsadüfi deyil ki, Heydər Əliyev Naxçıvandan Bakıya dönən gün bütün Azərbaycan sevinc içərisində idi. Ürəklərin kədərinə, həsrətinə, ümidsizlik və iztiraba son qoyulmuşdu. Ulu Öndərin siyasi hakimiyyətə qayıdışı ilə Azərbaycanın bir sıra ciddi problemləri həllini tapdı.\nAzərbaycan ən əvvəl vətəndaş müharibəsi təhlükəsindən-daxili parçalanmadan, sonra isə beynəlxalq aləmdən təcrid olunmaqdan xilas oldu. Əslində, bugünkü uğur və nailiyyətlərimiz də məhz dahi şəxsiyyətin adı ilə bağlıdır. Çünki dövlətimizin başçısı, möhtərəm Prezidentimiz cənab İlham Əliyev də məhz Ulu öndərin layiqli yetirməsi, onun iqtisadi və siyasi fəaliyyətinin davamçısıdır. Bu il Milli Qurtuluş gününü zəfər sevincimizlə qeyd edirik. Möhtərəm Prezidentimiz, Müzəffər Ali Baş Komandan İlham Əliyevin rəhbərliyi ilə rəşadətli Azərbaycan Ordusu işğala son qoydu, ərazi bütövlüyümüzü təmin etdi, soydaşlarımızın Böyük Qayıdışına yol açdı. Bu gün işğaldan azad edilmiş ərazilərimizin əvvəlki həyatlarına qayıtmaları üçün bütün zəruri işlər görülür, Qarabağımızın cənnət məkana çevrilməsi əsas hədəflərimizdəndir. Qurtuluşun Azərbaycana vədləri sırasında yer alan ərazi bütövlüyümüzün təmin edilməsi vaxtilə itirilmiş qürurumuzun özümüzə qayıtması ilə yanaşı, gələcəyə daha böyük inamla addımlamağımıza stimuldur.\nMəmmədova Nəzrin Novruz qızı\nYAP Xəzər rayon təşkilatı Gənclər Birliyi sədr müavini


Office SNL-də yenidən başladın, Steve Carell-i yenidən başladın - Tv Xəbərləri - Dekabr 2021\nOffice SNL-də yenidən başladın, Steve Carell-i yenidən başladın\nSteve Carell'i Office-in keçmiş aktyor üzvləri qarşıladı və ondan Saturday Night Live monoloqu zamanı geri dönməsini xahiş etdilər.\nSteve Carell zəfərlə döndü Canlı Şənbə Gecəsi dünən gecə, bu ilki 2 Oscar mövsümü buraxılışı kimi yüksək profilli dramlara konsentrasiya olmaq üçün bir müddət ara verməsinə baxmayaraq hələ də komediya ustası olduğunu sübut edərək, Gözəl oğlan və Marwen-ə xoş gəlmisiniz . Ancaq şounun əsl məqamı onun keçmiş aktyor yoldaşları gələndə meydana gəldi Ofis açılış monoloqu zamanı Carell-a yenidən yükləməsini xahiş etmək üçün səhnəyə gəldi.\nSteve Carell, SNL monoloqunun əksəriyyətini çoxdan bəri danışılan həvəsli bir auditoriyadan suallar alaraq keçirdi Ofis yenidən başladın. Ellie Kemper ilk köhnə idi Ofis səhnəyə çıxmaq üçün ulduz. Həm də verilişin niyə canlandırılacağını düşündüyünə dair açıq və dürüst idi.\n'Bu pula ehtiyacım var. Gəl o pulu al, Steve! '\nEllie Kemper ilə öz qırılma Netflix orijinal Series ulduz olmuşdur Qırılmaz Jimmy Schmidt . Beləliklə, ehtimal ki, pula 'həqiqətən' ehtiyac yoxdur. Həmişə nəzakətli bir bəy olan Steve Carell, təklifi rədd etdi və Kemperi bu adamı 'pis adam' adlandırdı.\nDaha sonra tamaşaçılar varlığı ilə lütf edildi Andy Bernard özü, keçmiş NBC sitcom-da böyük rol oynadıqdan sonra öz populyarlığının artdığını görən Ed Helms, Steve Carell-in özünün xoşladığı ulduz kimi. Helms də daxil olmaqla bir neçə ən yaxşı komediya hazırlamağa başladı Axşamdan qalma, içki sərsəmliyi trilogiya, Tətil yenidən başladın və son hit Tag . Bütün tapdığı müvəffəqiyyətə baxmayaraq, Helms də Carell'i daha çox şey üçün geri dönməyə inandırmağa çalışdı Ofis epizodlar.\n'Artıq bütün bu kədərli filmləri çəkmək lazım olmazdı.'\nArdınca qadın arxada idi Pam Beesly , O vaxtdan bəri film və televiziyada müvəffəqiyyətlə işləyən Jenna Fischer Ofis 2013-cü ildə 9 mövsümün ardından bəyənmə bağlandı. Carell-dən uzaqlaşmaq üçün serialdan ayrılmadan əvvəl Pamun Michael Scott-un qulağına pıçıldadığını xatırladığını soruşdu. Dinləmədiyi sözlərin həqiqətən nə olduğunu tamaşaçılara açır.\n'Steve, dik olma, reboot et.'\nAçılış monoloqu zamanı Steve Carellin həyatdakı həyat yoldaşı Nancy Walls və iki övladı da tamaşaçı qarşısında ayağa qalxaraq kişiyə yalvarmaq üçün ayağa qalxdı. Ofis dirçəliş. Duvarlar bunu hamının gözü qarşısında birbaşa ərinə dedi.\n'Güman edirik şou etməlisən.'\nCarell arvadına və uşaqlarına yenidən başlatma etmək istəmədiyini izah etdi, çünki bu, bir ailə olaraq onlarla daha çox vaxt keçirmək demək idi. Duvarlar 'Bizi maraqlandırmırıq' cavabını verdi. Daha sonra üçü daha bir verilişə baxmaq üçün ətrafa yapışmadan binanı tərk etdilər. Carell köhnə Ofis səhnədə həmrəylər ona qoşuldu. Özlərini çox xüsusi bir elana sahib kimi göstərdilər. Ancaq yenidən başlamağı rəsmi olaraq elan etmək deyildi. Sadəcə hər kəsə möhtəşəm bir şou üçün hazır olduqlarını söyləmək idi.\nGecədəki gözə çarpan skitlər arasında Steve Carellin Amazon patronu Jeff Bezos kimi göründüyü də yer aldı. O, şirkətin Brooklyn və Şimali Virciniyada yeni bir qərargah alacağını əsl həyatda olan insanın son elanından bəhs edir. Daha sonra Trampı trollayaraq Amazon Caravan adlı yeni bir xidməti elan edərək və bütün Amazon çatdırılma pilotsuz tramvaylarına Trump peruklarını yerləşdirməyə davam edir. Həm də açılış monoloqunu izləyə bilərsiniz Ofis SNL-in Youtube kanalından birbaşa Jeff Bezos videoları ilə birləşmə.\nninja tısbağaları adları və rəngləri və şəxsiyyətləri


Əmlak ekspertindən Təhsil Nazirinə açıq məktub: “Tələbələrin kirayə evlərə maddi gücü çatmır” - Pia.az\nƏmlak eksperti Elnur Fərzəliyev Təhsil naziri Emin Əmrullayevə açıq məktubla müraciət edib.\n“Hörmətli cənab nazir, mən Fərzəliyev Elnur Sabir oğlu uzun illərdir daşınmaz əmlak sahəsində ekspert olaraq fəaliyyət göstərirəm və bu sahənin inkişafı ilə bağlı yüzlərlə müsahibələrin, təkliflərin müəllifiyəm. Demək olar ki, bu gün Azərbaycan əhalisinin hər biri orta təhsilli, çox böyük hissəsi isə ali təhsillidir. Bu, çox sevindirici haldır. Hətta iki və ya üç ali təhsilli vətəndaşlarımızın da sayı az deyil. Bu gün “Yetər ki, oxumaq istə” prinsipi ilə ali təhsil almaq arzusunda olan hər kəs ali təhsil ocaqlarına qəbul olub, oxuya bilər. Bunun üçün ölkəmizdə tam şəffaf və münbit şərait yaradılıb.\nTəssüflər olsun ki, 90-cı illərdən başlayaraq mənfur düşmənin işğal siyasəti yüz minlərlə vətəndaşlarımızı öz yurd-yuvalarından didərgin saldı, torpaqlarımızın 20 faizi yağı düşmən tərəfindən işğal olundu. Məcburi köçkünlərimiz ölkənin müəyyən yerlərinə, həmçinin ali təhsil müəssisələrinin tələbə yataqxanalarına sığınaraq uzun illər orada yaşamaq məcburiyyətində qaldılar. Bu səbəbdən 28 ildən artıqdır ki, tələbələrimizin yataqxana problemi aktual olaraq qalmaqdadır. Bu gün bölgələrimizdən paytaxta təhsil almaq üçün gələn tələbələrin üzləşdiyi ən böyük problem evsizliklə bağlıdır. Məlumdur ki, paytaxtımızda mənzillərin kirayə qiyməti çox yüksəkdir və bu evləri kirayələmək hər bir tələbə üçün əlçatan deyil. Mərkəzə yaxın ərazilərdə 1 otaqlı mənzilin kirayə qiyməti 250 – 300 manat olduğu üçün bir otaqda iki tələbə deyil, məcburən dörd və ya beş tələbə yaşayır. Bu cür sıxlıq isə onların təhsilinə mənfi təsir göstərir. 2016-cı ildən başlayaraq davam edən pilot layihələr səbəbindən isə paytaxtdakı əksər köhnə tikili binalar sökülərək yeniləri ilə əvəzlənir və bu səbəbdən ucuz kirayə mənzillər artıq dövriyyədən çıxmış olur. Tələbələr məcburən şəhər kənarında evlər kirayələsələr də, bu, onların vaxtının çoxunun yollarda itirilməsinə səbəb olur.\nCənab Prezident İlham Əliyevin apardığı dayanıqlı və uzaqgörən siyasət nəticəsində məcburi köçkünlərimizin böyük əksəriyyəti yeni evlərlə təmin olunub və onlar artıq istismar müddətini bitirmiş,qəzalı vəziyyətdə olan yataqxanalarda deyil, tam şəraitli təmirli mənzillərdə yaşayırlar. Şükürlər olsun ki, cənab Prezidentimiz, Ali Baş Komandan İlham Əliyev 28 ildən artıq düşmən işğalında olan torpaqları da Azərbaycan ordusunun və xalqının dəstəyi ilə düşməndən müharibə yolu ilə geri aldı və beləliklə, ərazi bütövlüyümüz təmin olunub. Artıq həmin ərazilərdə tikinti bərpa işləri davam edir və yaxın illərdə bütün məcburi kökünlərimizin öz yurd-yuvalarına köçmə prosesinə start veriləcək.\nCənab təhsil nazirimiz Emin Əmrullayev, ölkəmizdə, xüsusən də paytaxt Bakıda yeni tikili binalar və digər tikili obyektlərdə qiymətlərin baha olmasının ən başlıca səbəbi torpaq sahələrinin baha olmasıdır. Bu gün Sovet dövründən qalmış tələbə yataqxanaları artıq istismar müddətini çoxdan bitirib və yaşayış üçün yararsızdır. Lakin onların yerləşdiyi ərazilər və yataqxanalara məxsus olan torpaq sahələri tikinti normativlərinə uyğun yeni hündürmərtəbəli yataqxanaların tikilməsinə imkan verir. Tikintinin maya dəyərinə nəzər salsaq, 1 kv/metr yeni tikili binanın sadəcə tikinti xərci 300 – 350 manat arası dəyişir. Normal təmirin 1kv/metrinin dəyəri isə istifadə olunacaq materiallardan asılı olaraq, 200 – 250 manat arası dəyişir. Yəni, 1 kv/metr təmirli mənzilin maya dəyəri təxmini 550 – 600 manata başa gəlir. Bura torpaq sahəsinin qiyməti və digər xərclər daxil deyil. Bu gün tələbələr üçün yeni hündürmərtəbəli, tam təmirli yataqxanalar tikmək, şəhərciklər salmaq və onları tələbələrə minimal qiymətlə icarəyə vermək həm tələbələrin yataqxana problemini aradan qaldırmış olar, həm də onu tikdirən təhsil müəssisələrinə hər ay külli miqdarda gəlir gətirmiş olar.\nKöhnə yataqxana normativlərinə nəzər salsaq, 12 kv/metrlik bir otaqda iki tələbə qalırdı. Bu günkü bazar dəyəri ilə hesablasaq, 12 kv/metrlik təmirli iki tələbəlik bir otaq təxmini 7200 manata başa gəlir. Hər ay tələbə 50 manat ödəməklə, hər otağa 100 manat kirayə pulu ödəmiş olur. Bu isə o deməkdir ki, həmin yataqxanaların tikintisinə yatırılmış sərmayə 6 ilə geri dönüş edir və uzun illər boyu onu tikdirən ali təhsil müəssiələri o yataqxanalardan gəlirlər əldə edirlər. Həmin gəlirlərlə həm yataqxanaların saxlanılma və işci xərclərini, həm də müəllimlərin maaşlarını artırmaq olar.\nUnutmayaq ki, keçmişin tələbələri ölkəmizin bu günkü ziyalılarıdır. Bungünkü tələbələr də gələcəyimizin ziyalıları, idarəedici şəxsləri və ölkənin yükünü çiyinlərində daşıyan şəxsiyyətləri olacaq”. (Millitribuna.az)


Qərb analitik dairələri müsəlman dövlətləri ilə bağlı mütəmadi təhlillər aparır və proqnozlar verirlər. Onlar iki aspektə maraq kəsb edir. Birincisi, Qərbdə müsəlman dövlətləri haqqında hansı mövqe mövcuddur? İkincisi, İslam ölkələrinin gələcəyini Qərbdə necə görürlər. Çünki analiz və proqnozlar adətən müəlliflərin həm də öz istəklərini ifadə edir. Bu səbəbdən ABŞ və Avropa ölkələrinin analitik-ekspert dairələrinin düşüncələri diqqəti çəkir. Yaxın Şərq siyasəti üzrə Vaşinqton İnstitutunun eksperti Ceffri Uatt müsəlman dövlətləri arasındakı münasibətlərlə bağlı bəzi tezislər irəli sürüb. O, əsas olaraq İran-Türkiyə-Səudiyyə Ərəbistanı "üçbucağı"nda gərgin mübarizənin gedəcəyini proqnozlaşdırır. Onun fikirlərinə görə, bunun fonunda bütövlükdə Yaxın Şərqdə geosiyasi mənzərənin dinamikası yeni məzmun çalarları kəsb edəcək. Ekspert İran faktorunun geosiyasi çəkisini məhz həmin kontekstdə müəyyənləşdirməyə çalışır. O, ilk olaraq Səudiyyə Ərəbistanı və Fars körfəzi ölkələrinin öz geosiyasi mövqelərini itirə biləcəkləri tezisini ifadə edir. Səbəb isə neftin qiymətinin aşağı həddə qala biləcəyi proqnozları ilə bağlıdır. Çünki həmin ölkələr müasir sənaye infrastrukturu yarada bilməyiblər. Etiraf edilməlidir ki, bu arqument ciddi əhəmiyyətə malikdir. Ona görə ki, müasir tarixi mərhələdə özünün sənaye infrastrukturunu və diversifikasiya olunmuş iqtisadi sistemini yarada bilməyən dövlətin nüfuzu yüksək ola bilməz. Hesab edirik ki, məsələnin bu tərəfində ekspert haqlıdır. Lakin hər şey sürətlə dəyişir və Səudiyyə Ərəbistanı kimi ölkə də özünün sənaye infrastrukturunu formalaşdıra bilər. Digər tərəfdən, OPEK və ona daxil olmayan enerji ehtiyatlarına malik dövlətlər qiyməti məsələsi ilə bağlı artıq razılığa gəlirlər. Bu, davamlı olsa, neftin qiymətinin aşağı ola biləcəyi ilə bağlı proqnozlara düzəliş etmək lazım gələcək. O halda İran-Səudiyyə Ərəbistanı münasibətlərinin fərqli mənzərəsi meydana gələ bilər.\nÜstəlik, C.Uatt hesab edir ki, hazırda transmilli radikal təşkilatlar İranı hərbi və siyasi münaqişələr şəbəkəsinə cəlb etmək planlarını qururlar. Məqsədləri isə, sən demə, İranı zəiflətmək və onun inkişafına əngəl olmaqdan ibarətdir. Hazırda bəzi dairələr İranı Əfqanıstandakı dini təşkilatlarla toqquşdurmağa çalışırlar. Ancaq Əfqanıstan məsələsi Pakistanla sıx bağlıdır. Pakistanın isə Səudiyyə Ərəbistanı ilə yaxın əlaqələri mövcuddur. Deməli, ekspert hesab edir ki, sünni-şiə qarşıdurmasının əsas gərginlik mərkəzi Pakistan-İran xəttində özünü göstərə bilər. Nəhayət, İran-Pakistan və İran-Əfqanıstan münasibətlərinin böhrana düşməsi Hindistan və Çini də proseslərə qata bilər. Bu isə, C.Uattın fikrincə, qlobal miqyasda münaqişənin yaranması deməkdir. Əvvəlcə, onu vurğulayaq ki, biz bilərəkdən bu fikirləri erməni ekspertin təqdimatında necədirsə, o məzmunda verdik (bax: Игорь Мурадян. Американские эксперты об Иране - Джеффри Уатт / "Lragir.am", 8 dekabr 2016). Çünki həm amerikalı ekspertin müsəlman ölkələri ilə bağlı tezislərində, həm də erməni ekspertin təqdimat formasında ziddiyyət və qərəzlilik açıq-aydın hiss olunur. Hər ikisini birləşdirən məqsəd müsəlman ölkələri arasında ixtilaf yaratmaq, onu qabartmaq və bunun fonunda Amerikanın əsl niyyətlərini ört-basdır etməkdir. Guya Yaxın Şərqdə İran-Səudiyyə Ərəbistanı-Türkiyə xəttindəki münasibətlərə Qərbin kənardan təsiri yoxdur, "sözdə demokratların" həmin bölgə ilə əlaqəli geosiyasi planları da mövcud deyil. Guya hər şeyi adı çəkilən ölkələrin öz aralarındakı ixtilaflar həll edəcək və Qərb də buna qarışmayacaq. Bu, sadəlövhlər üçün uydurulmuş bir nağıldır. Lakin onun təhlükəli tərəfləri də az deyildir. Bu aspektdə ən qorxulu fikir sünni-şiə bölgüsünü siyasətə daha sıx bağlamaqdan ibarətdir. Diqqət edin, amerikalı ekspert və onun erməni "sözçüsü" Yaxın Şərqdən başlayaraq Çin və Hindistana qədər geniş bir ərazidə İslamdakı dini məzhəb münasibətlərinin qlobal münaqişə yaradacağını oxuculara çatdırmaq istəyirlər.\nBu, əslində, elə Qərbin gizli servislərinin planlarının fraqmentar olaraq təqdimatından başqa bir şeyə bənzəmir. Ayrı-ayrı ekspertlərin dili ilə onu təqdim edirlər. Biz bir qədər sonra başqa ABŞ eksperti - Devid Şenkerin də fikirlərini verəcəyik və mənzərə bir qədər tamamlanmış olacaq. İndi onu vurğulayaq ki, bir sıra dairələrin əsas məqsədlərindən biri İranla Türkiyəni üz-üzə gətirməkdən ibarətdir. Bu prosesdə Səudiyyə Ərəbistanına da müəyyən rol ayrılıb. Ər-Riyada yəqin ki, toxunmazlar, çünki o, anqlo-saksların planından meydana gəlmiş bir dövlətdir. Bu səbəbdən, səudilər "qızışdırıcı" rol oynaya bilərlər. Devid Şenkerin fikirləri erməni yazarın təqdimatında bununla bağlı müəyyən təsəvvürlər formalaşdıra bilir (bax: Игорь Мурадян. Американские эксперты об Иране - Дэвид Шенкер / "Lragir.am", 10 dekabr 2016). Onun da rəyinə görə, Yaxın Şərqdə mübarizə yeni başlayır. Belə çıxır ki, Qərbin əsas işi bu prosesi yaratmaqdan ibarət olub, çünki bir neçə il əvvəl "ərəb baharı" adlandırdıqları hadisəni törətdilər və ismini regionun demokratikləşməsi qoydular. İndi necə oldu ki, "əsl mübarizə yeni başladı"? D.Şenker hesab edir ki, onun əsas əlamətlərindən biri Fars körfəzində böhranın meydana gəlməsi ola bilər. Qətər Türkiyəni İranla qarşıdurmaya çəkməyə can atır. Birləşmiş Ərəb Əmirlikləri ilə Türkiyənin nüfuz qazanması regionun radikal İslam təşkilatlarının Fars körfəzində təsirlərinin genişlənməsinə aparıb çıxara bilər. Doğrusu, anlamaq çətindir, hansı səbəblərə görə Türkiyənin nüfuzunun artması regionda radikal qrupların təsirinin genişlənməsi ilə nəticələnə bilər? Axı, "əl-Qaidə" və İŞİD-i Qərb, "Hizbullah"ı İran, "Həmas"ı ərəb ölkələri, Suriyada tüğyan edən müxtəlif radikal qrupları da müxtəlif ölkələr yaradıblar. Bu faktlar kənarda qala-qala, Türkiyə məsələsini ortaya atmaqda məqsəd nədir? Təbii, cavab məlumdur - bu, reallıq deyil, Qərbdəki müəyyən dairələrin və ermənilərin görmək istədikləri mənzərədir. Bu cənab da belə deyir ki, zaman-zaman sünni-şiə qarşıdurması güclənəcək və İranın regiondakı mövqeyi zəifləyəcək. Müəyyən müddətdən sonra İran Yaxın Şərqdə təcridolma yolunu tuta bilər. Bundan sonrası da maraqlıdır. Ekspert hesab edir ki, hazırda ərəb dünyasının sünni və şiə kəsimlərə bölünməsi prosesi gedir. Bu şərtlərdə Türkiyə sünni hissənin lideri ola bilər. Çünki Səudiyyə Ərəbistanı bu rolu oynamaq iqtidarında deyil. Lakin Misir Türkiyəyə rəqib ola bilər. ABŞ isə Misirə dəstək verəcək. Onun ardınca ərəb dövlətləri də Qahirəyə üstünlük verə bilərlər. Onların əvəzində radikal İslam təşkilatları Türkiyəni müdafiə edəcək. İran isə bu prosesə qarışmayaraq, sünni-şiə savaşının sonunu gözləyəcək. Bunun fonunda ABŞ-İran münasibətləri inkişaf edə bilər. Doğrusu, bu cümlələrə "proqnoz" deməyə adamın dili gəlmir, onlar yalnız istehza yarada bilərlər. Çünki amerikalı ekspertin ifadə etdiklərinin reallıqla heç bir əlaqəsi yoxdur. O, əvvəlcədən, xüsusi məqsədlə müəyyən edilmiş hədəfləri sıra ilə aktuallaşdırmağa xidmət edir. İran sünni-şiə ixtilafından kənarda qalıb, Vaşinqtonla əməkdaşlıq edəcək? Bu absurda kim inana bilər? Regiondakı radikal qrupların Türkiyə tərəfə keçəcəyi ilə bağlı sərsəm iddia isə xüsusi məqsəd güdür - indidən Türkiyəni radikal dini qruplara dəstək verən ölkə kimi təqdim edib, sonra bəhanə ilə vurmaq! Bunun da əsas səbəbi ondan ibarətdir ki, Qərb Türkiyənin regionun ən potensiallı və sürətli inkişaf edən dövləti olduğunu çox yaxşı bilir. Yuxarıdakı fikirlərdən də açıq hiss edilir ki, onların əsas məqsədi Türkiyə-İran, Türkiyə-Misir, Türkiyə-Səudiyyə Ərəbistanı ziddiyyətlərini yaradıb, "parçala, hökm sür" siyasətini davam etdirməkdir. Təbii ki, bundan ən çox sevinənlər ermənilər ola bilər. Ancaq bir şeyi unudurlar. Müsəlman dövlətləri, ilk növbədə isə Türkiyə, sürətlə dəyişir. İndi Yaxın Şərqdə kimin dost, kimin düşmən olduğunu yerli əhali yaxşı bilir. Bu səbəbdən bəzi üzdəniraq ekspertlərin proqnozları bir nəticə verməyəcək. Ankara, Tehran, Ər-Riyad, Qahirənin ağlı və səbri doğru olanı müəyyən etməyə çatar!


Qubada yol qəzası: azyaşlı ölüb, yaralananlar var Ayna.az\nQubada yol qəzası: azyaşlı ölüb, yaralananlar var\nHadisə qonaq getdikləri İspik kəndindən qayıdarkən baş verib\nQuba rayonunda avtomobil aşıb, azyaşlı ölüb, yaralananlar var. AYNA-nın "Report"a istinadən verdiyi məlumata görə, hadisə rayonun İspik kəndi ərazisində baş verib.\nBelə ki, Elnur Qeybəli oğlu Qədirovun idarə etdiyi "VAZ-2106" markalı minik avtomobili idarəetmədən çıxaraq dərəyə aşıb.\nNəticədə Quba rayonunun Zərdabi qəsəbə sakini, 2018-ci il təvəllüdlü Polad Şaban oğlu Poladov ölüb. Onun nənəsi Vəzifə Buxsay qızı Qədirova və anası Yeganə Əmrulla qızı Poladova müxtəlif dərəcəli bədən xəsarətləri alıb. Yaralılar Quba Rayon Mərkəzi Xəstəxanasına yerləşdirilib.\nQeyd edək ki, hadisə qonaq getdikləri İspik kəndindən qayıdarkən baş verib.\nMüəllif: Ayna.az 18 Noyabr 2019 21:20\n18 Noyabr 21:20 Hadisə


Danimarkalı milyarderin faciəsi: Şri-Lankada onun üç övladı həlak olub - AZƏRTAC – Azərbaycan Dövlət İnformasiya Agentliyi\nDanimarkalı milyarderin faciəsi: Şri-Lankada onun üç övladı həlak olub\nDanimarkanın “Bestseller” ticarət şəbəkəsinin sahibi və məşhur “Asos” brendinin səhmdarı Holch Povlsenin üç övladı Şri-Lankada törədilən terror aktları zamanı həlak olub.\nAZƏRTAC BBC telekanalına istinadla xəbər verir ki, bir qədər əvvəl Danimarkanın Xarici İşlər Nazirliyi Şri-Lankada partlayışlar nəticəsində üç vətəndaşının öldüyü barədə məlumat yaymışdı. Sonradan onların “Bestseller” ticarət şəbəkəsinin sahibi Holch Povlsen övladları olduğu aydınlaşıb.\n“Təəssüf ki, bu informasiyanı təsdiq edə bilərik. Biz Povlsenin şəxsi həyatına hörmət etməyə çağırır və şərh vermirik”, - B.T. qəzeti “Bestseller” şəbəkəsinin mətbuat xidmətinin bu bəyanatını yayıb.\nMəşhur “Asos” brendinin səhmdarının ailəsi Şri-Lankaya pasxa bayramı tətilinə getmişdi. Onun üç qızı və bir oğlu vardı.\nHolch Povlsen dünyanın 70 ölkəsində 2,7 mindən çox ticarət nöqtəsinə və 3 milyard dollardan çox dövriyyə kapitalına malik “Bestseller” geyim mağazaları şəbəkəsinə rəhbərlik edir. O, həmçinin “Asos” internet mağazasının səhmdarı və Danimarkanın ən varlı insanlarından biridir. Povlsenin varidatı 6,7 milyard dollar həcmində qiymətləndirilir.\nXatırladaq ki, ötən bazar günü pasxa bayramı zamanı Şri-Lankada törədilən partlayışlar seriyası nəticəsində azı 290 nəfər həlak olub, 500-ə yaxın insan isə yaralanıb. Həlak olanlar arasında Danimarka, Yaponiya, Pakistan, Mərakeş, Hindistan, Banqladeş, Çin, Niderland, ABŞ, Türkiyə və Böyük Britaniya vətəndaşları, ümumilikdə 35 nəfər əcnəbi var.\nŞri-Lankanın hakimiyyət orqanları terror hücumlarında “Tövhid camaatı” qruplaşmasını ittiham edib. Hadisə ilə bağlı 24 nəfərin saxlanıldığı bildirilir.\nAZERTAG.AZ :Danimarkalı milyarderin faciəsi: Şri-Lankada onun üç övladı həlak olub\nŞri-Lankada silsilə partlayışlarda ölənlərin sayı 310-a çatıb VİDEO\nEyfel qülləsi qaranlığa bürünüb\nŞri-Lanka Prezidenti ölkə ərazisində fövqəladə vəziyyət rejimi tətbiq edəcək VİDEO\nİtaliyada üç terrorçu həbs olunub\nAvroliqada ilk dəfə Bakıda - Finalın talismanları futbolçu qızlar olacaq\nXınalığa yeni avtomobil yolu çəkilir\nBakıda Argentinanın milli bayramı qeyd olunub\n"Amnesty International" idmanın siyasiləşdirilməsi istiqamətində ermənilərlə ortaq taktika həyata keçirir\nHakimlər və vəkillər üçün təlim təşkil olunub\nAzərbaycanın multikultural siyasəti yüksək qiymətləndirilir\nAkademik Akif Əlizadə “China Daily” qəzetinə müsahibə verib\nAqil Şirinov: “Bakı Prosesi” 10 il ərzində fikir mübadiləsi üçün müsbət platforma yarada bilib\nİsraildə “Nəsimi – 650” poeziya müsabiqəsi keçirilib\nTibb Universitetinin komandası Rusiyada keçirilən yarışda yüksək nəticə göstərib\nElmi-Tədqiqat Hematologiya və Transfuziologiya İnstitutunun 75 illiyinə həsr olunan beynəlxalq konfrans keçiriləcək\n“Ruh, ruh” - “YARAT”da açılan növbəti sərgi belə adlanır\n24.05.2019 [23:12] DÜNYA\n24.05.2019 [23:11] MƏDƏNİYYƏT\n24.05.2019 [23:09] CƏMİYYƏT\n24.05.2019 [23:04] MƏDƏNİYYƏT\n24.05.2019 [23:00] CƏMİYYƏT\n24.05.2019 [22:55] DÜNYA\n24.05.2019 [22:54] MƏDƏNİYYƏT\n24.05.2019 [22:48] SİYASƏT\n24.05.2019 [22:46] REGİONLAR\nMasallıda tarixçi-alim Musa Quluzadənin 80 illik yubileyi qeyd olunub\n24.05.2019 [22:32] SİYASƏT\n24.05.2019 [22:20] REGİONLAR\n“Azərişıq” Mərkəzi Aran regionunda güclü külək və dolu ilə əlaqədar qabaqlayıcı tədbirlər görür\n24.05.2019 [22:16] İDMAN\nQadın güləşçimiz İtaliyada gümüş medal qazanıb\n24.05.2019 [22:10] İDMAN\n24.05.2019 [22:01] SİYASƏT\n24.05.2019 [21:56] İDMAN\nAzarkeş Festivalı Dənizkənarı Milli Parkda təşkil olunacaq\n24.05.2019 [21:55] DÜNYA\nFransanın Lyon şəhərində partlayış baş verib\n24.05.2019 [21:41] İDMAN\nTürkiyə Superliqası: “Başakşəhər”-“Alanyaspor” oyununda qalib müəyyənləşməyib\n24.05.2019 [21:38] CƏMİYYƏT\n24.05.2019 [21:30] REGİONLAR\nSalyanlı məktəblilər Bakıdakı Azərbaycan Hərb Tarixi Muzeyinə ekskursiya ediblər\n24.05.2019 [21:19] ELM VƏ TƏHSİL\n24.05.2019 [21:15] MƏDƏNİYYƏT\n24.05.2019 [21:12] CƏMİYYƏT\n24.05.2019 [21:11] MƏDƏNİYYƏT\nNur-Sultanda keçirilən festivalda Azərbaycan guşəsi maraqla qarşılanıb\n24.05.2019 [21:08] SİYASƏT\n24.05.2019 [21:05] MƏDƏNİYYƏT\n24.05.2019 [21:03] ELM VƏ TƏHSİL\n24.05.2019 [21:01] İDMAN\nAtletika hakimləri üçün növbəti seminara yekun vurulub\n24.05.2019 [21:00] İDMAN\nKarate üzrə “Gəncə kuboku” beynəlxalq turniri keçiriləcək\n24.05.2019 [20:59] CƏMİYYƏT\nGənclər üçün Təhsil Mərkəzi region gənclərinin problemlərinin həlli istiqamətində tədbirləri davam etdirir\n24.05.2019 [20:56] MƏDƏNİYYƏT\n24.05.2019 [20:53] DÜNYA\nAvropanın beş ən yaxşı turistik məkanının adları açıqlanıb


Mərakeşdəki banklar - ALinks\n, 6 2022 May Demi Banklar, tumac\nMərakeşdə ən yaxşı bankları axtarırsınız? Mərakeşin bank sektorunda üç böyük yerli bank üstünlük təşkil edir: Attijariwafa Bank, Credit Populaire du Maroc və Banque Marocaine du Commerce Exterieur.\nMərakeş Şimali Afrika ölkəsidir, Atlantik okeanı və Aralıq dənizi ilə həmsərhəddir. O, həmçinin Berber, Ərəb və Avropanın mədəni təsirləri ilə tanınır. Mərakeşin medinasındakı Djemaa el-Fna meydanı. Mərakeşin paytaxtı Rabatda Udayaların Kasbası.\nÖlkədə 76 maliyyə institutu, o cümlədən 16 kommersiya bankı, 37 maliyyə firması, 6 ofşor bank və 14 mikromaliyyə assosiasiyası fəaliyyət göstərirdi. Ölkənin ümumi aktivlərinin təxminən 64 faizi ölkənin üç ən böyük bankının əlindədir.\nBank Al-Maghrib, Mərakeş hökumətinin mərkəzi bankıdır. 1959 -cu ildə "Banque d'Etat du Maroc" un əvəzinə quruldu. 2008-ci ildə Bank Əl-Məğrib, təxminən 36 milyard ABŞ dolları həcmində xarici valyuta ehtiyatlarına sahib idi.\nMərakeşin Rabat şəhərində yerləşən Attijariwafa Bank, Mərakeş çoxmillətli kommersiya bankı və maliyyə xidmətləri korporasiyadır. Mərakeşin ən qabaqcıl bankı və ölkənin ən böyük kommersiya bankıdır və Mərakeşin Alaouite sülaləsinin holdinq şirkəti olan SNI -yə məxsusdur.\nCrédit Populaire du Maroc (Grupe Banque Populaire)\nMərakeşin Banque Centrale Populaire əhəmiyyətli bir maliyyə təşkilatıdır. Bankın beynəlxalq yerləri arasında Almaniya, İngiltərə, Kanada, İspaniya, Fransa, Cəbəllütariq, Hollandiya və Belçika yer alır. BCP, bankın adının qısaltmasıdır. 2012 -ci ildə bank, Mərakeş müştəri depozitlərində 27.9% bazar payına sahib idi.\nMərakeşdəki digər banklar\nBMCE Bank (Banque Marocaine du Commerce Extérieur)\nBMCI - Banque Marocaine Commerce et l'Industrie (Groupe BNP Paribas) şirkətinə daxil olur\nUpline Qrupu (Groupe Banque Populaire)\nMərakeşdəki bankların siyahısı\nBu, Mərakeşdəki bankların siyahısıdır.\nPopulyar Banklar Qrupu\nCrédit Immobilier və Hôtelier\nCasablanca Maliyyə Qrupu\nAttijari Finans Corp.\nƏrəb Bank Maroc\nBanco Immobiliario və Mercantil de Marruecos\nBank Nationale pour le Developpement Économique\nMərakeşdə hansı Amerika bankları var?\nBəzi ABŞ bankları Mərakeşdədir. Mərakeşdəki bəzi banklar isə ABŞ banklarının yerli müxbirləridir.\nBank Mərkəzi Populaire (BCP)\nBanque Marocaine du Commerce and de l'Industrie (BMCI)\nSociété Générale (SGM)\nMərakeşdə neçə bank var?\nÖlkədə 24 bank var: 2017-i dövlətə, XNUMX-si xaricilərə, XNUMX-i isə şəriətə uyğun iştirakçı banklardır. XNUMX-ci ildə bu İslam maliyyə institutlarına ilk dəfə olaraq bank lisenziyası verilib.\nMərakeşdə bankı necə seçmək olar?\nBank seçərkən evinizə yaxın bir bank seçdiyinizə əmin olun. Hesab sənədlərini ala bilməyəcəksiniz və ya başqa bir filialda dəyişiklik edə bilməyəcəksiniz, ancaq əmanət və pul çıxara bilərsiniz. Mərakeş vətəndaşları sakinlərdən fərqli bir prosesdən keçirlər və hətta bankdan banka qədər dəyişir.\nHesab açdıqdan və minimum miqdarda pul yatırdıqdan sonra kredit kartı alacaqsınız. Bu kartdan Mərakeşin hər yerində və bankomatlarda istifadə oluna bilər (bəzən də pulsuz çek kitabçası). Siz həmçinin şirkətinizə maaşınızı birbaşa hesabınıza yatıra bilərsiniz və icarə haqqını bank hesabınızdan və ya onlayn olaraq ödəyə bilərsiniz. Unutmayın ki, pərakəndə satış və yeməkxanaların əksəriyyəti yalnız nağd pul qəbul edir. Mərakeşdə debet kartları qeyri-adi deyil; birini əldə etmək üçün filiala getmək və birini tələb etmək kifayətdir; çox güman ki, sizdən ödəniş alınacaq.\nXaricilər Mərakeşdə bank hesabı aça bilərlərmi?\nBank hesabı açmaq üçün Mərakeş sakini olmaq məcburiyyətində deyilsiniz, amma açmasanız dirhəmlə aça bilməyəcəksiniz. Ərizəni bitirdikdən sonra bank müqaviləsini imzalamaq üçün filial müdiri ilə görüş təyin etməlisiniz.\nQapaq şəkli Mərakeşdə, Mərakeşdə bir yerdədir. Fotonun müəllifi Mika on Unsplash\nAzərbaycanda necə bank hesabı açmaq olar? Sürətli bələdçi\nTürkiyənin İzmir şəhərində bank xidmətləri\nAvstriyada bank hesabı necə açmaq olar?\nİranın ən yaxşı bankları


Pişiklər haqqında nə bilirik? » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 13-08-2016, 04:00\nSəs ver: Pişiklərin sirri UNO-ların sirrinə bərabərdir. Onların o qədər sirri var ki, hətta elm də bunların hamısını açıqlaya bilmir və sübut olunub ki, pişiklərin “üçüncü göz”ü var.Pişiklər 10 000 ildir ki, insanlarladır və qədimdə onları Tanrının elçisi kimi inanaraq ona baş əyirdilər. Orta əsrlərdə isə onları yandırırdılar, inanaraq ki, onları şeytan bu dünyaya yollayıb.Slavyanlar bu cür şeylərə inanmasalar da, bu günə kimi Ukraynanın bəzi kəndlərində inam var ki, o pişik ki, 13 yaşına çatıb, ondan uzaq durmaq lazımdır, çünki sahibindən daha müdrik, daha ağıllı ola bilər və özündə şeytan gücü yarada bilər. Hətta ürəyi yumşaq kəndlilər də nadir hallarda olmurdu ki, öz sevimli ev heyvanını meşələrə azdırmağa aparmasınlar. Yalnız 20-ci əsrdə insanlar bu cür inamlara əl atmayıblar.30-cu illərdə doktor Cozef Venk Rain Kaliforniyadakı Diurk Universitetində parapsixologiyanı öyrənirdi. Uzun təcrübələrinin nəticəsində o, bildirdi ki, pişiklərin paranormal bacarığı var, onlar qabaqcadan görmə və telepatiyanı bacarırlar. Yəni pişiklər təhlükəni qabaqcadan hissetmə və öz sahibinin uzun məsafələrdən belə başına gələcək pis hadisə, və ya ölümünü hiss edə bilirlər.Yarım əsr olar ki, pişik hissiyyatlarını təcrübələrlə Avropada, Amerikada və keçmiş SSSR-də öyrəniblər.Artıq pişiklərin təhlükəni hissetmə bacarıqlarının olması elə də sirr deyil, buna görə də insanlar onları hansısa səyahətə, gəmi səyahətinə və s. yerlərə özləri ilə götürürlər.Məsəlçün, Neapolitan axınının sahilində yerləşən Vezuviya adlanan yerdə elə bir insan yoxdur ki, evində pişik olmasın. O yerlərdə tez-tez vulkan püskürdüyündən məhz pişiklərin birinci evdən qaçdığını görən ev sahibləri təhlükənin olduğundan xəbərdar olurlar.Hətta 2-ci Dünya Müharibəsi zamanı evlərə bomba düşmək riski artığı zaman ilk olaraq evlərdən pişiklər qaçırdılar. Bu cür hallara bütün müharibə olan ölkələrdə rast gəlinib. İnsanlar onun şahidi olublar ki, bombanın yaxınlaşdığını göstərən cihazdan qabaq bunu pişiklər görüb, hiss edirlər. Pişiklərinin bir az da olsa narahatlılıqlarını görəndə ev sahibləri tez zirzəmilərə gedib gizlənirdilər. Müharibə zamanı pişiklərin bu cür bacarıqlarına görə hətta Avropada ən çox insan həyatını xilas edə bilmiş pişiklərə medal da verilmişdir. Medalın üzərində yazılmışdır: “Biz də vətənə qulluq edirik!”.Aydın olub ki, pişiklər əvvəlcədən hər şeyi hiss edə bilirlər – təhlükəni, hansısa vacib olacaq hadisəni, təbiət kataklizmaları, havanın dəyişməsi, və ya sadəcə olaraq evə qonağın gəlməyini. (yoldaşım evə gəlməmişdən, və ya mən özüm evə girməmişdən öncə dişi pişiyimiz artıq çöl qapısının qabağında durmuş olur və bizim sanki gəldiyimizi bilmiş kimi baxır bizə).Baxmayaraq ki, pişiklər haqda olan hadisələrin bəziləri uydurma ola bilər, alimlər yenə də bu sirrli heyvanlar barədə bəzi açıqlamalar ediblər.Pişikləri öyrənən məşhur alman buokimyaçı Helmut Tribuç pişiklərin əvvəlcədən hər şeyi hissetmə qabiliyyətlərini onunla izah edir ki, bu heyvanlar atmosferdə olan müsbət yüklənmiş ionlar və atomları hiss edə bilirlər, ətrafdakı maqnit sahəsinin və səslərin dəyişdiyini hiss edilər ki, insan öz qulaqları ilə bunları duya bilməz.Əlavə olaraq, onu da qeyd etmək lazımdır ki, pişiklərdə unikal hissiyyat orqanı olan Yakonson var. Bu “üçüncü göz” orqanı onlarda ağız nayihəsində yerləşir. Bu orqanın fəaliyyəti üçün pişik hərəkət etmədən nəfəsi ilə onu içərisinə çəkir. Pişik sahibləri onların bu hərəkətini bu cür görürlər ki, pişik sanki hərəkətsiz durub ağzını açıq vəziyyətdə qalır, sanki nəyisə dinləyir.Lakin hətta bununla belə pişiklərin telepatiya bacarığı sirr olaraq qala bilir. Belə hallar da olub ki, uzaq məsafədə olsa belə, pişiklər öz sahiblərinin narahatlıqlarını hiss edib özləri də narahat vəziyyətə düşüblər, bir küncdən o biri küncə xəstə kimi çırpınıblar.Alim Bil Şul öz “Pişiklərin psixi bacarığı” adlı kitabında özü şahid olduğu hadisəni qələmə almışdır. Onun polis yoldaşı olan Martində Ficit adlı pişiyi varmış. Bir dəfə Martin başqa şəhərə yola düşərkən onu yolda maşın vurur. Martinin heç bir qohumu olmadığından Bil onun qəbrini ziyarət etməyə gedəndə düşünürdü ki, orada heç kim olmayacaq. Amma orada bir nəfər – onun pişiyi var idi, sahibi ilə vidalaşmağa gəlmişdi.Qəbirstanlığın işçisi Bila dedi ki, bu qəbir hələ təzə qazıldıqda bu pişik gəlib onun qabağında oturub gözləyirdi, sanki bilirdi ki, kimin adınadır bu qəbir.Pişiklər haqda hətta deyirlər ki, onlar intiqam ala bilərlər, hətta pişik ruhları da var.Belə bir əfsanə var ki, “Alisa möcüzələr ölkəsində” nağılında olan Çişir pişiyi real həyatda da mövcud imiş. Hansısa Miss Uicin biş pişiyi varmış, bir müddət yoxa çıxıbmış və ondan sonra qadın qapını pişiyin cırmaqlamasını eşidib açır və görür ki, pişiyi içəri daxil ola bilmir və sonra quyruğundan başına kimi yavaş-yavaş yoxa çıxır. 50 ilin içində bu pişiyin ruhunu bir çox insanlar görübmüş. Yazıçı bu hadisəni bildikdən sonra o qədər bu sahə ilə maraqlandı ki, nətricədə 1882-ci ildə psixi təcrübələr cəmiyyətinə daxil oldu.Mənim şəxsi təcrübəmdən onu deyə bilərəm ki, rəhmətlik nənəmin bir dəfə spazması tutdu, yataq otağında pişiyimiz yatmışdı. Necə durdusa, qaça-qaça gəldi oturdu nənəmin sinəsinin üstündə və özünü onun sinəsinə xoruldaya-xoruldaya sürtürdü. Nənəmin boğulması bundan sonra keçdi və özünə gəldi. Pişik təzədən getdi sakitcə yerində uzanlb yatdı, sanki heç nə olmamışdı. Buna mən, anam və qonşumuz şahid olduq.İllər öncə mən hələ balaca idim, həyətli evdə qalırdıq. Bizim pişik var idi, səhər tezdən anamı oyatdı ki, onu həyətə buraxsın. Anam yuxulu-yuxulu gəldi ona küçə qapısını açdı və gördü ki, pişik əl çəkmir, özü ilə sanki çağırır anamı. Anam nəticədə gördü ki, həyətdə yerləşən hamamdakı böyük su samovarı unudub söndürməyə, içində su qurtarıb və artıq az qalıb ki, indi partlayacaq. Pişik vaxtında xəbər verməsəydi bunu, bəlkə də mən indi burada bu mövzunu yaza bilməzdim sizə.Bu yaxınlarda da anamın pişiyi yenə xilas etmişdi onları. Miyoldayıb mətbəxə çağırdı anamı ki, sən demə qazanda su çəkilib qazan az qalır yansın odun üstündə )). Yayda da mən Bakıda olanda naxoş idim, qarnımda sancılar var idi. Pişik də heçnədən gəldi oturdu qacağımda və özünü sanki ağrı olan tərəfinə söykəndirdi. Hardasa 15 dəqiqə belə qaldı qucağımda və sonra düz 3 saata yaxın gedib küncdə yatdı. Sanki məndə olan ağrının yarısını özünə götürdü.Bu və başqa hadisələrə inanmaq mümkün olmasa da, onları inkar etmək də mümkün deyil. Alimlər hesab edilər ki, pişiklər insanla ətraf aləm arasında olan vacib varlıqdır. O aləm ki, biz onu görmürük. Ona görə də pişiklər bizim üçün olduqca çox sirrli varlıq hesab olunur. Pure Love\ncox sevdiyim heyvandir ne qeder temiz saxlanilsade mehz tukunun cox teklukeli oldugunu esitdiyimden evden uzaqlawdirmisam\nSitat: vipbetulpishiklere qarsi fobiyam varamma xoslayiram\n15 avqust 2016 15:49\npishiklere qarsi fobiyam var\n14 avqust 2016 22:55\nBizimde pişiyimiz var bri gün mamam ağrıyırdı pişiyimiz gəldi onun sinəsinin üstündə oturdu ürəyinin ağrısı keçdi canlarımdı mənim 13 avqust 2016 19:53\n# 7 Canım Dənizim Xalasının birdenesi ___Jasmin___\nSevirem pisikleri cox sevimlidirler esasda menim Çitam\n13 avqust 2016 17:11\n# 6 #atasanbudənizəözüvü Catwoman666\nPisik een sirli heyvandir. Ennnnnn cox sevdiyim heyvandir. Pisiklerle cox ortaq xususiyyetim var:)) Bos yere ozume catwoman demirem ki:))...666...\n13 avqust 2016 17:02\n# 5 ⚔Viking⚔ tenha cicek\nzehlem gedir pisiklerden.nankör heyvanlardilar\n13 avqust 2016 16:39\nPisikler en aevdiyim heyvanlardir.Bu barede cox oxumusdum.\n13 avqust 2016 08:49\nPişikləri çox sevirəm sevimli heyvanlardı\nPisik muqeddes heyvandir. Insan bedeninde agrini ozune cekir. Hissiyati guclu heyvandir\n13 avqust 2016 05:09


"Milli Məclisin payız sessiyasında kitab məhsullarının vergi və gömrük rüsumlarından azad edilməsi məsələsi müzakirə ediləcək".\nBunu APA-ya açıqlamasında parlamentin İqtisadi siyasət, sənaye və sahibkarlıq komitəsinin sədri Tahir Mirkişili deyib.\nKomitə sədri bildirib ki, ümumiyyətlə, komitə tərəfindən payız sessiyasında “2022-ci il üçün dövlət büdcəsi haqqında” qanun layihəsinin, “Lombardlar haqqında” qanun layihəsinin, “Ələt Azad İqtisadi Zonası haqqında” qanuna dəyişiklik edilməsinin, “Vergi Məcəlləsi”nə dəyişikliyin (kitab məhsullarının vergilərdən və gömrük rüsumlarından azad edilməsi) və s. məsələlərin müzakirə olunub, qəbul edilməsi planlaşdırılır.\nKoronavirusdan ölən sabiq deputatın peyvənd olunmadığı bildirilir\nEldəniz Səlimov bu gün səhər verdiyi apellyasiya şikayətini geri götürdü\nHəbs olunmuş deputat apelyasiya şikayəti verdi\nDemokratik Qüvvələrin Milli Şurasının və Azərbaycan Xalq Cəbhəsi Partiyasının rəhbərləri Cəmil Həsənli və Əli Kərimli "Pandora sənədləri" beynəlxalq jurnalist araşdırması ilə bağlı ölkənin baş prokuroru Kamran Əliyevə müraciət ediblər. "Turan"ın məlumatına əsasən, müxalifət təmsilçiləri Baş Prokurorluqdan hərtərəfli və obyektiv araşdırma tələb edir. "Pandora sənədləri"nə əsasən, Azərbaycan Prezidentinin ailəsi Böyük Britaniyada 429 milyon funt-sterlinq (694 milyon dollar) dəyərində daşınmaz əmlak alıb. Cəmil Həsənli və Əli Kərimli xatırladırlar ki, əvvəllər də Azərbaycanın yüksək vəzifəli məmurlarının adları "pulların yuyulması", vəsaitlərin offşorlara köçürülməsi ilə bağlı beynəlxalq qalmaqallarda adları keçib. 2017 - ci ildə Demokratik Qüvvələrin Milli Şurası digər qalmaqallı araşdırma - "Azərbaycan landromatı" ilə...\nOktyabrın 18-də “Azərbaycan Respublikası Hökuməti ilə Qətər Dövləti Hökuməti arasında ümumvətəndaş pasportlara malik şəxslər üçün viza tələbinin qarşılıqlı aradan qaldırılması haqqında saziş” imzalanıb. Bu barədə Azərbaycanın xarici işlər naziri Ceyhun Bayramovun Qətərin xarici işlər naziri Şeyx Məhəmməd bin əbdülrəhman əl-Tani ilə birgə keçirdiyi mətbuat konfransında məlumat verilib. Sənədi Azərbaycan və Qətərin Xarici İşlər nazirliklərinin rəhbərləri imzalayıblar.


Muxtar respublika da yallı müsabiqəsinin final turu keçirilib-FOTO » Naxcivanxeberleri.com\nİyunun 7-də Naxçıvan Dövlət Uşaq Teatrında Naxçıvan Muxtar Respublikası Mədəniyyət Nazirliyinin təşkilatçılığı ilə keçirilən “Keçmişdən bu günə Naxçıvan yallıları” adlı yallı müsabiqəsinin final turu keçirilib.\nNaxçıvan Muxtar Respublikası Mədəniyyət Nazirliyinin Mətbuat Xidmətindən NAXCİVANXEBERLERİ.COM-a verilən məlumata görə, Naxçıvan Muxtar Respublikası Mədəniyyət Nazirliyinin aparıcı məsləhətçisi Elvin Əhmədov çıxış edərək qeyd edib ki, qeyri-peşəkar şəkildə fəaliyyət göstərən yallı dərnəkləri üzvlərinin, yallı qruplarının və həvəskar kollektivlərin iştirak etdiyi müsabiqənin seçim turlarına muxtar respublikanın Şərur, Babək, Ordubad, Culfa, Kəngərli, Şahbuz və Sədərək rayonlarından, eləcə də ali və orta ixtisas təhsil müəssisələrindən kollektivlər qatılmışlar.Qeyd edilib ki, final turunda iştirak etmək hüququnu Şərur rayon Yuxarı Aralıq Kənd Mədəniyyət Evinin “Bahar”, Babək rayon Kültəpə Kənd Mədəniyyət Evinin “Məhsəti”, Ordubad Rayon Mədəniyyət Sarayının “Dübəndi”, Culfa Rayon Mədəniyyət Sarayının “Haçadağ”, Kəngərli Rayon Mədəniyyət Sarayının “Sarı gəlin”, Şahbuz rayon Badamlı Kənd Mədəniyyət Evinin “Badamlı”, Sədərək Rayon Mədəniyyət Sarayının “Tejgar”, Naxçıvan Dövlət Universitetinin “Yallı və rəqs”, Naxçıvan Müəllimlər İnstitutunun “Məhəbbət” və Naxçıvan Tibb Kollecinin “Birlik” yallı kollektivləri qazanıblar.\nDaha sonra Elvin Əhmədov yallı kollektivlərinə uğurlar arzulayıb və final turuna start verilib.\nYallı kollektivlərinin ifalarından sonra qiymətləndirmə aparılıb.Qeyd edək ki, final turunda qiymətləndirmə iştirakçı kollektivlərin “geyim və səhnə mədəniyyəti”, “ifaçılıq məharəti”, “kollektiv hazırlığı” və “vaxta əməl olunması” meyarları üzrə aparılıb.\nMüsabiqənin yekununda Şərur Rayon Yuxarı Aralıq Kənd Mədəniyyət Evinin “Bahar” yallı kollektivi I, Sədərək Rayon Mədəniyyət Sarayının “Tejgar” yallı kollektivi II, Naxçıvan Tibb Kollecinin “Birlik” yallı kollektivi isə III yerin qalibi olub. Qaliblərin mükafatlandırılması müsabiqə qaliblərinin yekun konsertində olacaqdır.


Sumqayıtdakı zavodlar ləğv oluna bilər | SUMQAYITXEBER.COM\nSUMQAYITXEBER.COM > AKTUAL > Sumqayıtdakı zavodlar ləğv oluna bilər\nMüəllif: sumqayitxeber.com • Tarix: 6 Aprel 2010 • Baxış sayı: 420 dəfə • Şərh yoxdur\nSəadət Akifqızı, AZADLIQ RADİOSU\nSumqayıta «fəhlə» adını gətirən zavodlar ləğv oluna bilər. Bəzi ekspertlər «Azərkimya» Dövlət Şirkətinin Azərbaycan Dövlət Neft Şirkətinin tabeliyinə verilməsi nəticəsində bu prosesin baş verəcəyini proqnozlaşdırırlar.\n«Azərkimya»ya daxil olan zavodların bəzi işçiləri isə əksinə, minlərlə fəhlənin iş yeri kimi göz tikdiyi bu müəssisələrin öz fəaliyyətini gücləndirəcəklərinə ümid edirlər.\nÖlkə prezidenti İlham Əliyevin sərəncamıyla «Azərkimya» Dövlət Neft Şirkətinə verilib. Sərəncamda bu addım neft-kimya sənayesində idarəetmənin təkmilləşdirilməsi ilə izah edilir.\nBəs zavod işçiləri, ekspertlər bu sərəncamı necə qiymətləndirirlər?\nSintez-Kauçuk Əavodunun baş mexaniki Zahid Şıxəliyev deyir ki, işçilər bu addımı razılıqla qarşılayıblar. Çünki əvvəllər də neft-kimya sənayesi bir rəhbərlik tərəfindən idarə olunub:\n- Neftimiz dünya bazarında yaxşı qiymətə qalxır. Yəqin ki, bizim prespektivimiz də yaxşı olar.\nYƏQİN Kİ, ƏMƏK HAQLARINI VERƏRLƏR\n2006-cı ildə işdən çıxarılan və indiyə kimi də əməkhaqqını ala bilməyən Bəxtiyar Abbasov da ümid edir ki, yeni birləşmə maaşlarını ala bilməyənlərin də üzünə güləcək:\n- Yəqin ki, əmək haqlarını verərlər. Mənim 4 illik maaşım qalıb orda. Bütün məhkəmələri udmuşdum, amma sonra cavabdeh şəxslər bir ildən sonra bu qərarı Ali Məhkəmənin Plenumuna çıxardılar və qərar ləğv olundu. İndi işim Konstitusiya Məhkəməsindədir.\nNeft Araşdırmaları Mərkəzinin rəhbəri İlham Şaban isə deyir ki, «Azərkimya» keçmiş sovet məkanındakı bazarlarını itirməyə başlamışdı. Onun fikrincə, 2006-cı ildə elektrik enerjisinin qiymətinin qalxmasından sonra vəziyyəti daha da pisləşən şirkəti Nazirlər Kabinetinin etdiyi güzəştlər də (qiymət artımı dövlət müəssisəsi kimi bu şirkətə şamil olunmamışdı) ayağa qaldırmadı. Ekspertə görə, bundan sonra başlayan çökmə sonda belə bir sərəncamın verilməsinə gətirib çıxardı. İlham Şaban onu da deyir ki, vahid idarəetmənin müsbət tərəfləri danılmazdır, ancaq:\n- Vertikal tipdə idarəetmənin həyata keçirilməsi biznesin effektliliyini azaldan səbəblərdən biridir. Çünki artıq bürokratiya böyüyür, məsələlərin həyata keçməsi ləngiyir.\nXarici təcrübəni misal gətirən İlham Şaban deyir ki, neft biznesiylə məşğul olan qərb dövlətlərində hasilat, emal və satış bir mərkəzdə birləşsə də, hər birinin rəhbərliyi müstəqil davranır:\n- Adətən bu qurumlar səhmləşdirilmiş şirkətlər olur. Biznesdəki uğuru da, istehsalatdakı uğuru da hiss edirlər. Uğursuzluq şirkət rəhbərliyinin işini itirməsinə gətirib çıxarır. Azərbaycanda isə belə bir model yoxdur.\nİlham Şabanın fikrincə, «Azərkimya»nın Dövlət Neft Şirkətinin tərkibinə verilməsindən sonra Sumqayıtdakı müəssisələr ləğv olunacaq. Çünki hökumət neft-kimya sənayesiylə bağlı böyük bir layihə həyata keçirməyə hazırlaşır və bu müəssisələrin funksiyaları da daha müasir formada salınacaq kompleksə köçürüləcək.\nİlham Şaban ixtisarların olacağını da istisna eləmir. Yeri gəlmişkən, «Azəriqaz» QSC Neft Şirkətinin tərkibinə veriləndən sonra onun ayrı-ayrı yerli idarələrində kütləvi ixtisarlara başlanmışdı.\nAncaq «Azərkimya»nın işçiləri ixtisarlardan narahat deyillər. Sintez-Kauçuk Zavodunun baş mexaniki Zahid Şıxəliyevin fikrincə, hətta müəssisələr Sumqayıtdan köçürülsə də, bir mütəxəssis kimi onlara ehtiyac olacaq.\nBU İŞÇİLƏRİN MARAQLARINA UYĞUNDUR\nMilli Məclisdə Sumqayıtı təmsil edən deputatlardan biri İkram İsrafil də nəticəsindən asılı olmayaraq, «Azərkimya»nın Dövlət Neft şirkətinə verilməsini müsbət addım sayıb və onun fikrincə, bu işçilərin maraqlarına uyğundur:\n- Son dörd ildə «Azərkimya»da yaşayan insanların vəziyyəti, imkanları nəinki yaxşılaşıb, əksinə pisləşməyə doğru gedib. Bəzi işçilər əsasız yerə işdən çıxarılıb.\n«Azərkimya»nın gələcək fəaliyyətinə gəlincə, ARDNŞ-in mətbuat xidmətinin rəhbəri Nizaməddin Quliyev bildirir ki, Nazirlər Kabineti bir ay ərzində şirkətin statusunu müəyyənləşdirəcək. Onun sözlərinə görə, «Azərkimya»nın Dövlət Neft Şirkətinin strukturunda hansı qisimdə, necə təmsil olunacağı dəqiqləşməlidir.


Şəhid Ayaz Nəzərovla vida mərasimi- Fotolar - Yenilənib\nŞəhid Ayaz Nəzərovla vida mərasimi - Fotolar - Yenilənib\n14:21 / 12 01 2022 |\nŞəhid olan Ayaz Azər oğlu Nəzərov dəfn olunub.\n"Rupor" xəbər verir ki, şəhid doğulub, boya-başa çatdığı rayonun Bozalqanlı kəndinin qəbiristanlığında torpağa tapşırılıb.\nYaylım atəşi açılıb, şəhidin tabutu üzərində olan üçrəngli şanlı bayraq şəhidin ailəsinə verilib.\nŞəhid Ayaz Nəzərovla vida mərasimi keçirilir.\n"Report"un Qərb bürosunun məlumatına görə, vida mərasimində şəhidin yaxınları ilə yanaşı, ictimaiyyət nümayəndələri, hüquq-mühafizə orqanlarının, Səfərbərlik və Hərbi Xidmətə Çağırış üzrə Dövlət Xidmətinin əməkdaşları və rayon sakinləri iştirak edirlər.\nVida mərasimindən sonra Şəhid Bozalqanlı kənd qəbristanlığında dəfn olunacaq.\nŞəhidin nəşi Tovuzun Bozalqanlı kəndindəki evinə gətirilib.


Dinc əhaliyə qarşı soyqırımı həyata keçirən cinayyətkarlar ədalət məhkəməsinin qarşısında cavab verməlidirlər - Deputat\nDinc əhaliyə qarşı soyqırımı həyata keçirən cinayyətkarlar ədalət məhkəməsinin qarşısında cavab verməlidirlər - Deputat Siyasət\nHər il 31 mart Azərbaycanlıların soyqırımı Günü kimi qeyd olunur. 1813-cü və 1828-ci illərdə imzalanmış Gülüstan və Türkmənçay müqavilələri ilə Azərbaycan xalqının parçalanması və tarixi torpaqlarımızın bölünməsinin əsası qoyulub, sonrakı dövrlərdə isə həmin torpaqların özgəninkiləşdirilməsi prosesi başlanılıb. Qısa müddətdə ermənilərin kütləvi şəkildə Azərbaycan torpaqlarına köçürülməsi həyata keçirilib: İrəvan, Naxçıvan və Qarabağ xanlıqlarının ərazilərində məskunlaşdırılan ermənilər orda yaşayan azərbaycanlılarla müqayisədə azlıq təşkil etmələrinə baxmayaraq, havadarlarının himayəsi altında “Erməni vilayəti” adlandırılan inzibati bölgənin yaradılmasına nail oldular. Süni surətdə yaradılmış bu ərazi bölgəsi, əslində azərbaycanlıların öz tarixi torpaqlarından qovulması, Azərbaycan xalqına qarşı soyqırımı siyasətinin həyata keçirilməsi üçün şərait yaradıb. Azərbaycan torpaqlarında “Böyük Ermənistan” yaratmaq ideyasını reallaşdırmaq üçün erməni xalqının tarixinin saxtalaşdırılmasına başlanıb.\n“Böyük Ermənistan” yaratmaq xülyasından ruhlanan erməni qəsbkarları 1905-1907-ci illərdə azərbaycanlılara qarşı kütləvi qırğınlar həyata keçiriblər. Ermənilərin törətdikləri, Bakıdan başlanan kütləvi qırğınlar Azərbaycanı və indiki Ermənistan ərazisindəki azərbaycanlıların yaşadıqları yaşayış məntəqələrini əhatə edib. Yüzlərlə yaşayış məntəqələri dağıdılıb, minlərlə azərbaycanlı vəhşicəsinə qətlə yetirilib.\nBu siyasətin qanlı tərkib hissələrindən ən dəhşətlisi 1918-ci ildə azərbaycanlılara qarşı törədilən soyqırımı öz ağır nəticələri ilə seçilir. 2018-ci ilin mart ayından etibarən silahlı daşnak-bolşevik dəstələri, erməni millətçiləri tərəfindən dinc azərbaycanlı əhali yalnız milli və dini mənsubiyyətlərinə görə xüsusi qəddarlıqla qırğına məruz qalıb, insanlar diri-diri yandırılmış, tarixi və mədəniyyət abidələri, məktəblər, xəstəxanalar, məscidlər və qəbiristanlıqlar yerlə yeksan edilib.\n31 mart və 1-2 aprel 1918-ci il tarixlərində Bakı şəhərində, habelə Bakı quberniyasına daxil olan digər yaşayış məntəqələrində kütləvi qırğınlar törədilib, 30 mindən çox dinc əhali amansızca qətlə yetirilib. Daha sonra Şamaxı, Quba, Kürdəmir və Səlyan qəzalarında, Qarabağ, Zəngəzur, Naxşıvan, İrəvan, Şirvan, Lənkəran və digər bölgələrdə xüsusi qəddarlıqla azərbaycanlılara qarşı soyqırımı həyata keçirilib. Bu hadisələr zamanı Şamaxıda 70-dən çox kənd tamamilə məhv edilmiş, yeddi min nəfər öldürülüb. Quba qəzasında 122 kənd, Lənkəran qəzasında 40-a yaxın kənd dağıdılıb və yandırılıb, minlərlə günahsız insan, o cümlədən qadın və uşaqlar qətlə yetirilib.\nErmənilər tərəfindən azərbaycan xalqına qarşı törətdilən bu vəhşiliklər XX əsrin müxtəlif illərində davam etmiş və əsrin sonlarında pik həddə çatmışdır. Erməni faşistləri 1988-1992-ci illər ərzində Ermənistanda yaşayan yüz minlərlə soydaşımızı, öz dədə-baba yurdlarından qovmuş ,bunun ardınca Qarabağ da daxil olmaqla Azərbaycanın 20% torpaqlarını işğal etmiş, bir milyondan artıq dinc sakin öz doğma yurdlarından məcburi köçkün düşmüşlər.\nAradan uzun illər keçsədə erməni cəlladlarının törətdikləri o qanlı hadisələr, ağla sığmaz vəhşiliklər unudulmayıb və Azərbaycan xalqı tərəfindən heç bir zaman unudulmayacaq. Azərbaycan Respublikasının dövlət müstəqilliyi bərpa olunduqdan sonra tarixi keçmişimizi daha dərindən öyrənmək imkanı yaranıb, uzun illər gizli qalmış həqiqətlər üzə çıxıb.\nAzərbaycan xalqının ümumilli lideri Heydər Əliyevin 26 mart 1998-ci il tarixində imzaladığı “Azərbaycanlıların soyqırımı haqqında” Fərmanla həmin dəhşətli hadisələrə siyasi qiymət verilib. 31 mart “Azərbaycanlıların Soyqırımı Günü” elan edilmiş və hər il dövlət səviyyəsində qeyd olunur. 2018-ci ildə bu bəşəri cinayyətlər barədə həqiqətlərin ölkə və dünya ictimayyətinə daha dolğun çatdırılması məqsədilə 1918-ci il azərbaycanlıların soyqırımının 100 illiyi haqqında Azərbaycan Respublikasının Prezidenti cənab İlham Əliyevin müvafiq sərəncamına əsasən geniş tədbirlər planı həyata keçirilib.\nCənab Prezident, Ali Baş Komandan İlham Əliyevin rəhbərliyi ilə Müzəffər Azərbaycan Ordusu 44 gün davam edən Vətən müharibəsi zamanı tariximizdə ilk dəfə olaraq işğal edilmiş torpaqlarımızı işğaldan azad etdi. Öz doğma yurdlarından didərgin düşmüş soydaşlarımız tezliklə yenidən salınmış kənd və qəsəbələrə, şəhərlərə öz evlərinə, doğma yurdlarına qayıdacaqlar.\nErməni millətçiləri tərəfindən 1918-ci ildə və daha sonralar o cümlədən XX əsrin axırlarında azərbaycanlılara qarşı törədilmiş bu soyqırımları zamanı qətlə yetirilmiş soydaşlarımızın əziz xatirəsini yad edərək, beynəlxalq hüququn norma və prinsiplərini nəzərə alaraq 31 mart Azərbaycanlıların soyqırımını dövlətlər və beynəlxalq təşkilatlar tərəfindın genosid aktı kimi tanımağa çağırır və soyqırımı törədən Ermənistana qarşı sanksiyalar təbiq olunmalı, günahsız, dinc əhaliyə qarşı soyqırımı həyata keçirən cinayyətkarlar ədalət məhkəməsinin qarşısında cavab verməlidirlər..


İslam.az - Hicrətin min iki yüz on altıncı ilində baş vermiş hadisələr haqqında\nHicrətin min iki yüz on altıncı ilində baş vermiş hadisələr haqqında\n/ Bazar ertəsi, 22 İyun 2020 11:02\nQısa olaraq ərəb şeyxi Əbdüləziz barədə\nƏbdüləziz ərəb tayfalarından olan bir cahil tayfanın şeyxidir. Onun qısa əhvalatı belədir ki, o, qəbilənin başçısı olub və Əbdülvəhhab adında birisi də o tayfanın böyüklərindən idi və Bu Cəhlin tayı olan Bəsrə mahalı əhlindən Məhəmməd adlı birinin yanında şagirdlik etmişdi. Axırda təhsil almaqdan ötrü İsfahana gəldi və ömrünü oradakı mədrəsələrdə fiqhi, üsulu və nəhvü sərfi öyrənməyə sərf etdi və elə qərara gəldi ki, hər millətin əqidələrindəki incəliklərinə bələddir. Amma o, İblisin əməli nəticəsində yolunu azmışlardan oldu. Etiqadı bu idi ki, Allah-təala təkdir və peyğəmbərləri, eləcə də içində şəkk-şübhəsi olmayan Kitabı göndərmişdir. Sonuncu Axirüzzəman Peyğəmbərin vəfatından sonra Allahın kitabı yetər və hər dövrdə adamların içindən bir müctəhid çıxıb müşkülləri həll edər. Bir dövr Əbu Bəkr, bir dövr Ömər, bir dövr Osman və bir dövr Heydər Əmirülmöminin, başqa çağda Şafei, başqa vaxtda Əbu Hənifə, bir zaman da imam Cəfər (əleyhissəlam). Əgər bir müctəhid vəfat etsə, digəri onun yerinə gələr və müxtəlif məsələlərə dair Kitabüllahdan açıqlamarlar verər, ta adamlar onun sözünə əməl etsinlər. Məzarların və qəbirlərin üstündə hündür qübbələr tikmək, oraya hədiyyələr və nəzirlər gətirmək, türbələri qızıl və gümüşlə bəzəmək, onları ziyarət etmək, o şəni böyük olanlar zümrəsinin ziyarətgahlarını öpmək, o torpaqdan möhür daşı düzəltmək və onunla namaz qılmaq şəriətdə bidətdir və Allaha şərik qoşmaqdır və bu cür davrananlar kafir hökmündədirlər və Haqq-təalanın Qur’anda müşrik adlandırdığı o qəbildəndirlər ki, öz əlləri ilə bütlər düzəldib onları özləri ilə Allah arasında bir vasitəçi biliblər, onları təvaf ediblər, onlara xidmət göstəriblər, onların qarşısında səcdə qılıblar və onlara sitayiş ediblər, bilavasitə Allahı deyil, onları şəfaət verən və vasitəçi kimi tanıyıblar.\nO, füruüddinə dair bu cür boş-boş səylər göstərərək İsfahandan öz qəbilənin içinə gəldi və bu qəbildən olan sözləri öz şeyxinə söylədi. Əbdüləziz hökmranlıq etməyə iddialı olmuşdu. Məlumdur ki, beynində hamıdan üstün olmağı hədəfləyən hər kəs yeni dindən və təzə ayindən öz məqsədi üçün tez istifadə edər. O, həmin sözləri qəbul edərək məzhəbdən və sünnətdən döndü, ərəbləri bu dinə dəvət etdi və öz məzhəbini yaymaqdan ötrü ətrafdakı bədəvi ərəblərlə dava-dalaşa girdi. Gah düşmənə yenildi, gah da düşməni yendi və sonda güc və dövlət toplamağı bacardı. Dəriyədə dəmir qalxan kimi mətin bir qalanın binasını qoyub talan-tarac yolu ilə öz payını və sərvətini gündən-günə artırdı və bədəvi ərəb qəbilələrinin əksəriyyətini öz əli altına saldı. O qocalarkən oğulları yetişdilər. Bu mənhusların ən böyüyünün adı Səud idi. O, igidliyi və mərdliyi hesabına yüksəlməyi bacarıb tədbirli və uzaqgörən olaraq nizə və qılınc gücü ilə bədəvi ərəblərin çoxunu öz hökmünə və fərmanına tabe etdirdi. Bunun ardınca o, bidət saydığı din imamlarının (əleyhiməssəlam) türbələrini və ziyarətgahlarını viran etmək, habelə bütpərəst və müşrik hesab etdiyi zəvvarları və mücavirləri qətlə yetirmək xəyalına düşüb bir neçə dəfə Nəcəfi-əşrəfə qəsd etdi. O, Haqq nurunun atəşinə yol tapa biləcəyini güman edirdi, lakin Haqqın qol gücü, xüzaə və digər şiə ərəblərinin sayıqlığı və qalanın möhkəmliyi sayəsində oxu daşa dirəndi.\nNadir şah Əfşarın hakimliyi çağından bu xoşbəxt şahənşahın dövləti dövrünədək ki, əlhəmdülillah, İran xalqı tam əminamanlıq şəraitində yaşamaqdadır və vətəndən ayrı düşmüş hər birisi üzünü öz diyarına çeviribdir, altmış ilə yaxın İranın və Hindistanın bütün vilayətlərinin varlı-dövlətli adamları ölkələrini bürümüş fitnələrin üzündən vətənlərini tərk edib pak imamların astanına pənah aparırdılar ki, onların canları ilə halal və haram malları bu qonşuluğun bərəkəti sayəsində zalımların əlinə keçməkdən və tələf olmaqdan eyməndə qalsın .\nNəcəf, Kərbəla və Kazimeyn kimi müqəddəs məşhədlərdə qəriblərin çoxluğundan yerli sakinlər üçün yer qalmırdı və onlar haram yeməyin, eyş-işrətə məşğul olmağın, şəhvani hisslərə qapılmağın, nəfsə qulluq etməyin məqamı deyil, zöhdün, təqvanın və dünya malından əl çəkib axirət aləminə üz çevirməyin məskəni olan bu məkanda uzun müddət yaşayıb o qədər sələmçilik, murdarçılıq, qəbih əməllər və rüsvayçı işlər törətdilər ki, əgər digər islam ölkələrində onlardan birinə yol verilsəydi, onlar məzəmmət, qınaq və intiqam hədəfinə çevriləcəkdilər. Get-gedə bütün bu ziyarətgahlarda, o cümlədən Kərbəlada laqeydlik və həyasızlıq o dərəcəyə çatmışdı ki, şəriətdə haram sayılanlar halal hesab edildi və gizlicə işlədilən günahların üzərindən pərdə götürüldü. Nə Allahdan utanardılar, nə də gizli sirrləri bilən və görən höccətüllahdan çəkinərdilər. Nə böyük xətalar və günahlar yeridir! Başları mal yığmağa məşğul olduğundan ildə bircə dəfə də pak astanın ziyarətinə getməzdilər ki, qadağan olunmuşları tərk etməklə, ibadətlərini yerinə yetirməklə və həsənatları, yaxşı işləri üst-üstə toplamaqla batinləri saflaşsın. Allaha yaxın olan adamlar lazım idi ki, heç bir xəbisliyə bulaşmayan bu müqəddəs torpaqda qorxmaz əllə nəfsləri çirklənməkdən və mal yığmaq aludəliyindən pak etsinlər və millətin gözü və könlü önündə nadan Səudun iti qılıncının üstündən qəflət pərdəsini götürsünlər. Nəticədə xoşbəxt tale bu bəd əməllərinə görə onlardan üzünü çevirdi və Büxtünnəssər Bəni-İsraili istila etdiyi kimi Səud da Əbdüləzizin işarəsi ilə oraya hakim oldu. Bu da belə baş verdi ki, Nəcəfi-əşrəfin hasarını yarmaqda Əbdüləzizin qılıncı küt, əl-ayağı da süst çıxdığına görə Kərbəlanı dağıtmağa və kərbü bəla məkanı olan və möhkəm hasarı olmayan bu yerin əhalisini qətlə yetirməyə səy göstərdi. Onun işarəsilə həmin ilin zihiccə ayında Səud özünün on iki min nəfərlik başıpozuq ordusunu yığıb heç kimə xəbər vermədən sübh tezdən səhradan çıxıb Kərbəlaya basqın etdi. Əllərinə keçən qocadan-cavandan hamını rəhmsiz qılıncdan keçirib öldürdülər, qadınların namusuna və ismətinə baxmadan hamısını soyundurub lüt-üryan etdilər və həzrət Seyyidüşşühədanın (əleyhissəlam) pak zərihini və nurlu sənduqəsini həyasız əllərilə qanmazcasına daşa basıb sındırdılar. Onun bağlarını qopartdılar, astanın xəzinəsini, qızıl və gümüş qəndilləri, müqəddəs rövzənin xalılarını və digər əşyalarını qarət etdilər, zərli kərpicləri və eyvandakı aynaları qırdılar, qapı-divarı sökdülər, xəzinənin hər xanəsində olan qızılları, inciləri, daş-qaşları, müxtəlif ölkələrdən gətirilmiş nəfis əşyaları bir an içində oğurlayıb apardılar. Qan küçə-məhəllələrdə sel kimi axdı və bu pak torpaqda yenə də aşura günü və Kərbəla hadisəsi yaşandı. Etibarlı mənbələrdə verilən məlumata görə öldürülənlərin miqdarı beş min nəfərə yaxın idi, talan olunmuş malların hesabını isə Allahdan başqa heç kim bilməz ...\nXülasə, bu faciədən sonra intiqamını Bəhram kimi alan hökmdar öz qulluqçusu İsmayıl bəy Bayatı bir məktubla Bağdada Süleyman paşanın yanına göndərdi. Məktubda yazırdılar ki, əgər İran ordusunun Osmanlı dövlətinə daxil olması o ali dövlətin başçılarının xatirində (əslində heç bir səbəbi olmayan) narahatlıq yaratmasa, bildirilir ki, Cənab Barinin köməyi ilə nə qədər ki, vəhhabi tayfasının işi kök salmayıb və onun çarəsini asanlıqla qılmaq çətin məsələyə dönməyib, o fəsadçılığa son qoyulmalıdır. Süleyman paşa cavabında ərz etdi ki, o bədniyyət tayfanın fəsadlı xassəsinin səbəbləri Osmanlı dövlətində hərtərəfli araşdırılmışdır. Yaxın zamanda bu yerlərdə onlardan heç əsər-əlamət də qalmayacaqdır və İran ordusunun bu işi görmək üçün zəhmət çəkməyinə bir hacət olmaz. Pak rövzənin təmiri və ziyarətgahda tələf olanların əvəzinin çıxması da bu dövlətin öhdəsindədir. İnşallah, bu yaxınlarda əməliyyata başlanılacaqdır.\nTəəssüf ki, həmin arada Süleyman paşa fani aləmdən baqi dünyaya köçdü. Bağdadın və Bəsrənin işi tam durğunluq vəziyyətinə düşdü. Osmanlı dövləti başçılarının o tayfanın məsələsinə çarə qılmaq üçün fürsəti olmadı və onların şər işləri günbəgün artdı.\nAMEA Məhəmməd Füzuli adına Əlyazmalar İnstitutunun xəzinəsi. Şifr: I-41\nƏbdürrəzzaq bəy Məftun Dünbüli\nMəasiri-sultaniyyə. 1241-ci il\nTərcümə edən: Hacı Rauf Şeyxzamanlı\nƏlyazmalar İnstitutunun əməkdaşı


Radikal müxaliflərin Qərb məyusluğu\n1 Sentyabr 2018 10:30 (UTC+04:00)\nAlmaniya kansleri Angela Merkelin Azərbaycanda vətəndaş cəmiyyəti fəalları ilə görüşü müxalifət daxilində narazılığa səbəb olub. Xüsusilə də, AXCP sədri Əli Kərimlinin tərəfdarları bu görüşün əhəmiyyətini aşağılayan, oradakı iştirakçıları gözdən salan açıqlamalar verməkdədirlər. Sosial şəbəkələrdə aparılan müzakirələr göstərir ki, radikal müxalifət böyük ümidlə yanaşdığı Merkelin Bakı səfərinin nəticələrindən məyus olub. Müxalif düşrgənin bu məyusluğuna səbəb nədir və demək olarmı ki, onlar artıq heç kimi üçün əhəmiyyət kəsb etmir?\nYurddaş Partiyasının sədri Mais Səfərlinin fikrincə, radikal müxalifət ölkə daxilində heç bir nüfuza malik olmadığından Avropadan gələn yüksək çinli dövlət rəsmiləri də onlarla görüşə vaxt ayırmırlar: “Azərbaycanda demokratiyanın əsas əlamətlərindən biri də ölkəmizdə çoxpartiyası sistemin mövcud olmasıdır. Çoxpartiyalı sistemdən yararlanan qruplar da ölkəmizdə müxtəlif partiyalar yaradıb. İndi ölkəmizdə onlarla qeydiyyatdan keçən siyasi partiya fəaliyyət göstərir. Bir sıra ölkələrə səfər edən demokratik dövlətlərin rəhbərləri, nümayəndə heyətləri bir qayda olaraq təkcə hakimiyyət nümayəndələrilə deyil, eyni zamanda, ölkənin ictimai siyasi həyatında fəal mövqe tutan müxalifət partiyaları ilə də görüşür. Çünki bu, bir qaydadır, müxalifət partiyaları nə zamansa iqtidara gələ bilərlər. Bu mənada gələn yüksək rütbəli qonaqlar müxalifətlə də görüşərək ölkələrilə bağlı münasibətlər baxımından onların münasibətilə də tanış olurlar.\nEyni zamanda, belə görüşlərdə digər müxtəlif mövzularda da müzakirələr aparılır. Amma adətən bu, o müxalif qüvvələrlə olur ki, onlar ictimai-siyasi proseslərə təsir etmək gücündə olan partiyalardır. Göründüyü kimi, uzun illərdir Azərbaycana Avropa Birliyinə daxil olan dövlətlərdən gələn ölkə rəhbərləri burada heç zaman müxalifət partiya nümayəndələrilə görüşməyib. Aydın məsələdir ki, ölkəmizə gələn həmin rəhbərlər Azərbaycan barədə dəqiq məlumata malik olurlar.\nBu mənada gələn qonaqlar da gözəl bilir ki, Azərbaycanda müxalifəti təmsil edən siyasi təşkilatlar nəinki siyasi proseslərə təsir etmək mənasında heç bir gücə malik deyillər, onlar hətta bir çox hallarda Bakı ilə Avropa arasında münasibətlərə xələl gətirməyə çalışıblar.\nOna görə də radikal müxalifət partiyaları artıq Avropa dövlətlərinin də gözündən düşüb. Bu səbəbdən ölkəmizə gələn nümayəndə heyətləri həmin qüvvələrlə təmas görüşmür. Baxmayaraq ki, həmin qüvvələrin rəhbərləri çox təkid edir, məktub edir, səfirliklərə müraciət edirlər. Amma bütün bunlar qulaqardına vurulur. Ona görə ki, radikal müxalifət partiyaları özlərini tam olaraq gözdən salıb, heç bir ictimai-siyasi təsirə malik deyillər. Həmin səbəbdən gələn yüksək rütbəli qonaqlar müxalifət partiya təmsilçilərilə heç bir görüş keçirmir”.\nBAXCP sədrinin müavini Niyaməddin Orduxanlı qeyd etdi ki, radikal müxalifət Azərbaycanda söz sahibi olmadığından, ölkəmizə gələn Avropa rəsmiləri də onlarla görüşməyə lüzum görmürlər: “Əslində, bu yaxınlarda Azərbaycanda səfərdə olan\nAlmaniya kansleri Angela Merkelin hər hansı müxalifət liderlərilə görüşü baş versəydi də, heç nə dəyişməyəcəkdi. Merkel Azərbaycanda nəyi həll edir ki?\nAzərbaycanda söz sahibi Azərbaycan xalqıdır. Ona görə də düşünmürəm ki, Merkel burada hansısa müxalifət sədrilə görüşsəydi belə, nəsə bir hadisə baş verəcəkdi. Merkel Gürcüstanda müxalifət rəhbərlərilə də görüşüb. Həmçinin, düşmən Ermənistanda da anoloji addımı atıb. Amma Azərbaycanda heç bir müxalifət təmsilçisilə görüşmədi.\nBu, bir daha onu sübut edir ki, Azərbaycanda radikal müxalifətin heç bir önəmi yoxdur. Bu qüvvələr nə sosial bazaya, nə də hər hansı bir beynəlxalq nüfuza malik deyillər. Nə də ki, hansısa bir ölkənin rəhbərinin diqqətini cəlb etmirlər. Çünki müxalifət rəhbərləri Azərbaycanda söz sahibi deyil. Hər hansı bir ölkəyə səfər edən dövlət rəhbərləri o ölkə barədə məlumata malik olurlar. Bu mənada Azərbaycana gələn Avropa liderləri də görür ki, ölkəmizdə cəmiyyətdə heç bir dəstəyi olmayan radikal müxalifətlə görüş keçirməyin heç bir mənası yoxdur. Merkel sadəcə, bir sıra QHT rəhbəri ilə görüşdü və bu da heç nəyi dəyişmədi. Lakin onlar da əksəriyyətlə Merkellə görüşdə öz dövlətlərinin maraqları əlehyinə çıxış ediblər. Belə görüş Merkelin Ermənistan səfəri zamanı da olub. Lakin ermənilər hər fürsətdən istifadə edərək, ancaq Dağlıq Qarabağdan danışıblar. Ölkəmizdə isə bir zamanlar bu kimi görüşlərdə QHT-ləri təmsil edən şəxsləri kimlər idi, indi isə kimlər təmsil edir. Müqayisə üçün deyim ki, vaxtilə Novella Cəfəroğlu bu görüşlərdə təmsil olunurdusa, indi öndə görünən Xədicə İsmayıldır. Onlar isə Azərbaycanı gözdən salmaq, dövlətimiz əleyhinə danışmaq yolunu tutub”.


Dünya ictimaiyyəti Ermənistanı işğalçılıq siyasətinə son qoymağa çağırır | Tele-İnform\n« Azad Rəhimov: “Bölgələrdə kitaba böyük maraq var”\nÜç təməl: Milli, Dövlət və Ərazi Təhlükəsizliyi »\nDünya ictimaiyyəti Ermənistanı işğalçılıq siyasətinə son qoymağa çağırır\nFRANSALI SENATOR: “ERMƏNİSTANI ŞÜURLU DAVRANIŞA MƏCBUR EDƏ BİLMƏSƏK, SANKSİYALAR PROSESİNƏ BAŞLAMALIYIQ”\nİyulun 4-də Ermənistan silahlı qüvvələrinin Füzuli rayonunun Alxanlı kəndini artilleriya qurğuları, minaatanlar və digər iriçaplı silahlardan intensiv atəşə tutması nəticəsində baş verən vandalizm aktına dünyanın müxtəlif ölkələrindən reaksiyalar gəlməkdədir.\nErmənilərin törətdiyi növbəti vəhşilik nəticəsində kənd sakinləri 1967-ci il təvəllüdlü Quliyeva Sahibə İdris qızı və 2015-ci il təvəllüdlü Quliyeva Zəhra Elnur qızının həlak olması beynəlxalq ictimaiyyəti sarsıtmaqla yanaşı, Ermənistanda ictimai həyatın faşizm ideologiyasına büründüyünü, terrorun dövlət siyasəti səviyyəsinə yüksəldiyini bir daha təsdiq edib.\nMülki əhalinin hədəfə alınması, qətlə yetirilməsi, onların məskunlaşdığı yaşayış məntəqələrinin dağıdılması müvafiq beynəlxalq konvensiyalara zidd olmaqla bərabər, terrorçu Ermənistan rejiminin qaniçən mahiyyətini, şəxsən prezident Serj Sarkisyanın Azərbaycan xalqına qarşı düşmənçilik münasibətini əyani şəkildə nümayiş etdirib. Cəbhə xətti boyunca Ermənistan silahlı qüvvələri tərəfindən Azərbaycan əhalisinin sıx yaşadığı ərazilərin hədəfə alınması sübut edir ki, mütəmadi olaraq törədilən bu kimi qanlı təxribatların məqsədi dinc sakinləri öldürmək, yerli əhali arasında psixoloji gərginlik yaratmaqdır.\nErmənistanın təcavüzkar hakimiyyətinin azərbaycanlılara qarşı törətdiyi yüzlərlə cinayət faktına, işğal siyasəti nəticəsində torpaqlarımızın zəbt olunmasına, dinc insanların gülləbaran edilməsinə, kütləvi şəkildə qətlə yetirilməsinə səssiz qalan beynəlxalq güclər, xüsusilə ATƏT-in Minsk qrupunun həmsədr dövlətləri bu məsələ ilə bağlı öz reaksiyalarını gizlədə bilməyiblər. Çünki Azərbaycan dövləti və ictimaiyyəti həmrəylik nümayiş etdirərək haqq səsimizin dünyaya çatdırılmasında, erməni vandalizminə qarşı ədalətli mövqe bildirilməsində həlledici rol oynayıb.\nDünya ölkələrinin aparıcı media resursları, ictimai-siyasi xadimləri də məsələ ilə bağlı öz mövqelərini açıqlayıb, Ermənistanın işğalçılıq siyasətini kəskin tənqid ediblər.\n“Trend”in məlumatına görə, fransalı senator, Senatın xarici işlər komitəsinin sədr müavini Natali Qule bildirib ki, artıq fəaliyyət göstərmək zamanı gəlib: “Əgər Ermənistanı şüurlu davranışa məcbur edə bilməsək, sanksiyalar prosesinə başlamalıyıq”.\nFransalı senator, Fransa-Qafqaz dostluq qrupunun sədri Andre Reyşar isə qeyd edib ki, Ermənistan-Azərbaycan, Dağlıq Qarabağ münaqişəsinin həll olunması üçün Ermənistan danışıqlar prosesində daha konstruktiv olmalıdır: “Biz son zamanlar bunu müşahidə etmirik”.\nA.Reyşar deyib ki, Ermənistan işğal olunmuş ərazilərdən qoşunların çıxarılmasını tələb edən BMT Təhlükəsizlik Şurasının qətnamələrini yerinə yetirməlidir.\nAlmaniya Bundestaqının Xristian Demokrat İttifaqından olan deputatı Marko Vandervitz bildirib ki, Azərbaycan torpaqlarının işğalı və məcburi köçkünlərlə bağlı yaranmış vəziyyət artıq dözülməzdir: “Günahsız dinc sakinlər Dağlıq Qarabağ münaqişəsinin qurbanı olublar. Azərbaycanın işğal olunmuş ərazilərində qanunsuz yerləşən Ermənistan silahlı qüvvələrinin iriçaplı silahlardan açdıqları atəş nəticəsində bir qadın və onun iki yaşlı nəvəsi qətlə yetirilib. Bu atəş nəticəsində ağır yaralanan digər dinc sakin tibb müəssisələrində intensiv müalicə olunur. Biz münaqişənin daha da kəskinləşməsindən ehtiyat edirik”.\nDeputat bildirib ki, bu münaqişənin həlli yalnız sülh yolu ilə əldə oluna bilər: “Buna nail olmaq üçün ilk növbədə dinc əhalinin atəşə tutulması dayandırılmalıdır. Torpaqların işğalı, eləcə də qaçqın və məcburi köçkünlərlə bağlı yaranmış vəziyyət artıq dözülməzdir. Birləşmiş Millətlər Təşkilatının Təhlükəsizlik Şurası artıq bir neçə dəfə ərazidən erməni qoşunlarının çıxarılmasını tələb edib. Cənubi Qafqazda sülhün bərqərar olması və insan tələfatının qarşısının alınması məqsədilə bu qətnamələr yerinə yetirilməlidir”.\nİtaliya parlamentində İtaliya-Azərbaycan Parlamentlərarası Dostluq Qrupunun sədri senator Sercio Divina da Ermənistanın işğalçılıq siyasətini tənqid edib: “Məni bu balaca qızın və onun nənəsinin nəşinin şəkilləri dəhşətə gətirdi, istər onların qətlə yetirilməsi, istərsə də münaqişənin davam etməsi beynəlxalq mətbuatda geniş işıqlandırılmalıdır”, – deyən italiyalı senator törədilənlərin vandalizmdən başqa bir şey olmadığını, Ermənistan silahlı qüvvələri tərəfindən cəbhə xətti boyunca sıx məskunlaşmış ərazilərdə yaşayan, o cümlədən, qadın, uşaq və qocalardan ibarət mülki əhaliyə qarşı hücumların birbaşa, hədəflənən, sistematik xarakter daşıdığını və Ermənistanın azərbaycanlı mülki əhaliyə və mülki obyektlərə birbaşa və məqsədyönlü ziyan vurmasının beynəlxalq humanitar hüququn kobud şəkildə pozulması olduğunu bildirib.\nO qeyd edib ki, Ermənistan silahlı qüvvələrinin işğal edilmiş Azərbaycan ərazilərində qeyri-qanuni mövcudluğu münaqişə zonasında gərginliyin və insidentlərin yaranmasının əsas səbəbidir və münaqişənin siyasi həllinə başlıca maneədir: “Beynəlxalq ictimaiyyət, xüsusilə də, ATƏT-in Minsk qrupu həmsədrləri beynəlxalq hüququn norma və prinsiplərinə, beynəlxalq təşkilatların qərar və qətnamələrinə, o cümlədən, BMT Təhlükəsizlik Şurasının 4 qətnaməsinə uyğun olaraq Ermənistandan öz qoşunlarını tezliklə Azərbaycanın işğal olunmuş ərazilərindən çıxarmağı və işğala əsaslanan status-kvonun dəyişdirilməsini tələb etməlidirlər”.\nSenator vurğulayıb ki, Ermənistan münaqişənin həllində maraqlı deyil və bu ölkənin məqsədi status-kvonu saxlamaqdır: “Bu münaqişənin həlli üçün status-kvo dəyişməlidir ki, bu da Ermənistan qoşunlarının Azərbaycanın işğal olunmuş ərazilərindən çıxarılması deməkdir. Münaqişənin həllinə və regionda davamlı sülhə nail olmaq üçün Ermənistan substantiv danışıqlarda konstruktiv iştirak etməlidir. Azərbaycanın dostu olan italyan xalqı, o cümlədən, mətbuat vasitəsilə də baş verənlər barədə məlumatlandırılmalıdır və 2018-ci ildə ATƏT-ə sədrlik edəcək İtaliya hökuməti sülh yolunun axtarılmasında fəal iştirak etməlidir”.\nAvropa Parlamentinin Rumıniyadan olan deputatı, Avropa Xalq Partiyasının nümayəndəsi Ramona Manesku isə bildirib ki, Ermənistanın Azərbaycanın dinc sakinlərinə hücumu BMT-nin və Avropa Parlamentinin çoxsaylı qətnamələrinin tələblərinə tamamilə ziddir: “Azərbaycanın Füzuli rayonunun Alxanlı kəndinə Ermənistan silahlı qüvvələri tərəfindən minaatanlardan və qumbaraatanlardan hücumu qətiyyətlə pisləyirəm. Bu hücum, işğal olunmuş ərazilərdən Ermənistan qoşunlarının çıxarılmasına və ərazilərin Azərbaycanın nəzarəti altına qaytarılmasına çağıran BMT-nin və Avropa Parlamentinin çoxsaylı qətnamələrinin tələblərinə tamamilə ziddir”.\nR.Manesku qeyd edib ki, daha çox narahatlıq doğuran fakt odur ki, hadisə baş verən ərazi Dağlıq Qarabağın işğal altında olan hissəsi yox, Azərbaycanın digər ərazisidir: “İstənilən beynəlxalq və ya milli qanunvericiliyə görə, yolverilməzdir ki, bir ölkənin dinc vətəndaşları öz doğma torpağında başqa ölkənin silahlı qüvvələri tərəfindən qətlə yetirilsin”.\nAvropa Parlamentinin deputatı əlavə edib ki, diplomatik həllin axtarışına neçə illər göstərilən səylərdən sonra bu uzunmüddətli münaqişə, daha çox problem və itkilərə səbəb olaraq artıq bütün Qafqaz regionu üçün ən böyük qeyri-sabitlik amilidir: “Münaqişənin yeni və toxunulmamış ərazilərə keçməsi yolverilməzdir”.\nErmənistan silahlı qüvvələrinin Azərbaycan ərazilərində qeyri-qanuni mövcudluğu və qoşunların təmas xəttinin yaxınlığında yaşayan azərbaycanlı əhalinin müntəzəm olaraq atəş altında saxlanılması, onların qətlə yetirilməsi münaqişənin sülh yolu ilə həll olunmasına mane olmaq üçün Sarkisyan rejimi tərəfindən məqsədli şəkildə atılan addımlardır. Alxanlıda erməni silahlı birləşmələrinin növbəti dəfə Azərbaycanın dinc sakinlərini qətlə yetirməsi bir daha sübut edir ki, Ermənistan dövləti regionda sülh və əmin-amanlığın, asayişin bərqərar olmasını istəmir və özünün təcavüzkar davranışları, beynəlxalq hüququn norma və prinsiplərinə zidd dövlət siyasəti ilə Cənubi Qafqazın təhlükəsizliyi üçün ciddi təhdid rolunu oynayır.\nOna görə də, dünya gücləri, beynəlxalq birlik ölkələri münaqişənin tezliklə həll olunması üçün işğalçı Ermənistana qarşı sərt addımlar atmadığı təqdirdə Azərbaycan tərəfi münaqişənin həlli üçün digər vasitələrə əl atacaq. Bu zaman isə bütün məsuliyyət yalnız təcavüzkar Ermənistan dövlətinin üzərinə düşür.